CELEX: 32020D1183
Language: el
Date: 2020-02-25 00:00:00
Title: Απόφαση (ΕΕ) 2020/1183 της Επιτροπής της 25ης Φεβρουαρίου 2020 σχετικά με την κρατική ενίσχυση SA.34445 (2012/C) που χορήγησε η Δανία για τη μεταβίβαση στοιχείων ενεργητικού από την FIH στην FSC (Το κείμενο στην αγγλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

11.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 261/16
               
            
         ΑΠΟΦΑΣΗ (ΕΕ) 2020/1183 ΤΗΣ ΕΠΙΤΡΟΠΗΣ
         της 25ης Φεβρουαρίου 2020
         σχετικά με την κρατική ενίσχυση SA.34445 (2012/C) που χορήγησε η Δανία για τη μεταβίβαση στοιχείων ενεργητικού από την FIH στην FSC
         (Το κείμενο στην αγγλική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
         Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
         Αφού κάλεσε τα κράτη μέλη και τους λοιπούς ενδιαφερόμενους να υποβάλουν τις παρατηρήσεις τους σύμφωνα με τα προαναφερθέντα άρθρα (1),
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
         
                     (1)
                  
                  
                     Στις 30 Ιουνίου 2009, η Δανία εισέφερε υβριδικά κεφάλαια κατηγορίας 1 (βασικά ίδια κεφάλαια) ύψους 1,9 δισεκατ. κορονών Δανίας στην FIH Erhvervsbank A/S, συμπεριλαμβανομένων των θυγατρικών της («FIH»), στο πλαίσιο του νόμου της Δανίας για τις κρατικά χρηματοδοτούμενες εισφορές κεφαλαίων (2).
                  
               
                     (2)
                  
                  
                     Στις 6 Μαρτίου 2012, η Δανία κοινοποίησε μια δέσμη μέτρων υπέρ της FIH. Με απόφαση της 29ης Ιουνίου 2012 («απόφαση για τη διάσωση και για την κίνηση της διαδικασίας») (3), η Επιτροπή ενέκρινε τα μέτρα αυτά (4), σε προσωρινή βάση, διαπιστώνοντας ότι είναι συμβατά με την εσωτερική αγορά.
                  
               
                     (3)
                  
                  
                     Με την ίδια απόφαση, η Επιτροπή κίνησε τη διαδικασία που προβλέπεται στο άρθρο 108 παράγραφος 2 της Συνθήκης για τη λειτουργία της Ευρωπαϊκής Ένωσης («Συνθήκη»), λόγω ανησυχιών ως προς την καταλληλότητα των μέτρων αυτών, τον περιορισμό της ενίσχυσης στο ελάχιστο αναγκαίο και την ίδια συμμετοχή της τράπεζας, ιδίως ενόψει του δυνητικά χαμηλού τιμήματος των μέτρων περιουσιακών στοιχείων απομειωμένης αξίας που χορηγήθηκαν υπέρ της FIH.
                  
               
                     (4)
                  
                  
                     Στις 2 Ιουλίου 2012, η FIH αποπλήρωσε το κεφάλαιο ύψους 1,9 δισεκατ. κορονών Δανίας που είχε λάβει το 2009 στο πλαίσιο του δανικού νόμου για τις κρατικά χρηματοδοτούμενες εισφορές κεφαλαίων (5).
                  
               
                     (5)
                  
                  
                     Σύμφωνα με την απόφαση για τη διάσωση και την κίνηση της διαδικασίας, η Δανία υπέβαλε σχέδιο αναδιάρθρωσης, στις 4 Ιανουαρίου 2013 (6), το οποίο στη συνέχεια τροποποίησε. Στις 24 Ιουνίου 2013, η Δανία υπέβαλε την τελική επικαιροποίηση του εν λόγω σχεδίου («σχέδιο αναδιάρθρωσης»).
                  
               
                     (6)
                  
                  
                     Στις 3 Φεβρουαρίου 2014, η Δανία υπέβαλε έγγραφο για τον καθορισμό των όρων αναδιάρθρωσης της FIH, το οποίο δεσμεύτηκε να εφαρμόσει («δεσμεύσεις»).
                  
               
                     (7)
                  
                  
                     Οι δανικές αρχές διαβίβασαν συμπληρωματικές πληροφορίες κατά την περίοδο μεταξύ 30 Ιουνίου 2012 και 3 Φεβρουαρίου 2014.
                  
               
                     (8)
                  
                  
                     Στις 11 Μαρτίου 2014, η Επιτροπή εξέδωσε απόφαση (7), με την οποία διαπίστωσε ότι τα μέτρα υπέρ της FIH συνιστούν κρατική ενίσχυση συμβιβάσιμη με την εσωτερική αγορά βάσει του άρθρου 107 παράγραφος 3 στοιχείο β) της Συνθήκης, υπό το πρίσμα του σχεδίου αναδιάρθρωσης και των δεσμεύσεων που ανελήφθησαν («απόφαση του 2014»).
                  
               
                     (9)
                  
                  
                     Στις 24 Μαΐου 2014, η FIH και η μητρική της FIH Holding A/S («FIH Holding») κατέθεσαν αίτηση ακυρώσεως της απόφασης του 2014. Εν συνεχεία αυτής, το Γενικό Δικαστήριο της Ευρωπαϊκής Ένωσης, με απόφασή του στις 15 Σεπτεμβρίου 2016 (8), ακύρωσε την απόφαση του 2014. Κατόπιν αιτήσεως αναιρέσεως, η απόφαση του Γενικού Δικαστηρίου αναιρέθηκε με την απόφαση του Δικαστηρίου της 6ης Μαρτίου 2018 (9) και η υπόθεση αναπέμφθηκε ενώπιον του Γενικού Δικαστηρίου. Στις 19 Σεπτεμβρίου 2019, το Γενικό Δικαστήριο της Ευρωπαϊκής Ένωσης εξέδωσε την απόφασή του (10) με την οποία διαπίστωσε ότι, όταν η Επιτροπή υπολόγισε το ποσό της κεφαλαιακής αρωγής που προέκυπτε από τη μεταβίβαση στοιχείων ενεργητικού στην FSC, είχε χρησιμοποιήσει εσφαλμένο αριθμό. Ακόμη και αν αυτός ο εσφαλμένος αριθμός είχε χρησιμοποιηθεί προηγουμένως από την FIH και την Εποπτική Αρχή Χρηματοπιστωτικών Υπηρεσιών της Δανίας, στη συνέχεια διορθώθηκε, από 375 εκατ. DKK σε 275 εκατ. DKK (11). Κατά συνέπεια, το Γενικό Δικαστήριο ακύρωσε την απόφαση του 2014. Έτσι, η έρευνα που κινήθηκε με την απόφαση για τη διάσωση και την κίνηση της διαδικασίας έπρεπε να συνεχιστεί ώστε να ληφθεί υπόψη το αποτέλεσμα της δικαστικής διαδικασίας σύμφωνα με το άρθρο 266 της Συνθήκης, η δε Επιτροπή πρέπει να εκδώσει νέα απόφαση με την οποία να περατώνεται η έρευνα και να διορθώνεται η προαναφερθείσα παρατυπία.
                  
               
                     (10)
                  
                  
                     Στο πλαίσιο της επανεκκίνησης της επίσημης διαδικασίας έρευνας, οι δανικές αρχές διαβίβασαν συμπληρωματικές πληροφορίες στις 13 Ιανουαρίου 2020. Στην επιστολή τους, οι δανικές αρχές επιβεβαίωσαν επίσης ότι όλες οι δεσμεύσεις που είχαν υποβάλει στις 3 Φεβρουαρίου 2014 (βλέπε αιτιολογική σκέψη 6) είτε είχαν υλοποιηθεί είτε ήταν πλέον άνευ αντικειμένου και ότι δεν θα ανακαλούσαν τις υλοποιημένες δεσμεύσεις. Βάσει των νέων αυτών παρατηρήσεων από τις δανικές αρχές, η Επιτροπή είναι σε θέση να περατώσει την επίσημη έρευνα με την παρούσα απόφαση.
                  
               
                     (11)
                  
                  
                     Για λόγους επείγουσας ανάγκης, η Δανία δέχεται κατ’ εξαίρεση η έκδοση της απόφασης αυτής να γίνει στην αγγλική γλώσσα (12).
                  
               2.   ΠΕΡΙΓΡΑΦΗ
         
         2.1.   Ο δικαιούχος
         
         
                     (12)
                  
                  
                     Η FIH είναι εταιρεία περιορισμένης ευθύνης, η οποία, κατά την έκδοση της απόφασης του 2014, υπόκειτο στις ρυθμίσεις της δανικής τραπεζικής νομοθεσίας και στην εποπτεία της Εποπτικής Αρχής Χρηματοπιστωτικών Υπηρεσιών («FSA») της Δανίας. Ιδρύθηκε το 1958 και έχει την έδρα της στην Κοπεγχάγη, Δανία. Ανήκει εξολοκλήρου στην FIH Holding.
                  
               
                     (13)
                  
                  
                     Ο όμιλος FIH αποτελείται από την FIH Holding και την FIH Erhvervsbank, καθώς και τις θυγατρικές, οι οποίες ανήκουν στην τελευταία εξολοκλήρου. Οι εν λόγω θυγατρικές, την 31η Δεκεμβρίου 2012, ήταν η FIH Partners A/S (που κάλυπτε το τμήμα της χρηματοδότησης επιχειρήσεων), η FIH Kapital Bank A/S («FIH Kapital Bank») (13), η FIH Realkredit A/S, η οποία αποτελούσε ίδρυμα ενυπόθηκης πίστης (14) και η FIH Leasing og Finans A/S. Οι δραστηριότητες της FIH αποτελούνταν από τρία τμήματα: τον τραπεζικό τομέα (15), τις αγορές (16) και τη χρηματοδότηση επιχειρήσεων (corporate finance) (17).
                  
               
                     (14)
                  
                  
                     Την 31η Δεκεμβρίου 2012, η FIH Holding ανήκε στο Danish Labour Market Supplementary Pension Fund (ταμείο επικουρικών συντάξεων της Δανίας), το οποίο κατείχε 48,8 % των μετοχών της FIH Holding, στην PF I A/S (18), η οποία κατείχε το 48,8 % των μετοχών, καθώς και στο εκτελεστικό συμβούλιο και στα διευθυντικά στελέχη που κατείχαν το 2,3 % των μετοχών, με την FIH Holding να κατέχει το 0,1 % των μετοχών.
                  
               
                     (15)
                  
                  
                     Στο τέλος του 2011, ο όμιλος FIH είχε ισολογισμό της τάξης των 84,16 δισεκατ. κορονών Δανίας (11,28 δισεκατ. EUR) και ο δείκτης συνολικής κεφαλαιακής επάρκειάς του (19) ήταν 17,8 %, ποσοστό που αυξήθηκε σε 21,2 % από τις 31 Δεκεμβρίου 2012. Την 31η Δεκεμβρίου 2012, η FIH είχε ισολογισμό της τάξης των 60,76 δισεκατ. κορονών Δανίας (8,1 δισεκατ. EUR) (20) και σταθμισμένα βάσει κινδύνου στοιχεία ενεργητικού ύψους 29,84 δισεκατ. κορονών Δανίας (3,98 δισεκατ. EUR).
                  
               
                     (16)
                  
                  
                     Η FIH ήταν τράπεζα παροχής εξειδικευμένων υπηρεσιών (niche bank), η οποία ειδικευόταν στη μεσοπρόθεσμη χρηματοδότηση, καθώς και σε συμβουλευτικές υπηρεσίες διαχείρισης κινδύνου και υπηρεσίες χρηματοδότησης επιχειρήσεων για τις δανικές επιχειρήσεις με ισολογισμό που υπερέβαινε τα 10 εκατ. κορόνες Δανίας (1,34 εκατ. EUR). Αρχικά, οι τραπεζικές δραστηριότητες της FIH αφορούσαν τρεις τομείς: Τη χρηματοδότηση ακινήτων (property finance), τη χρηματοδότηση εξαγορών (acquisition finance) και την επιχειρηματική τραπεζική (corporate banking).
                  
               
                     (17)
                  
                  
                     Η FIH αποτελούσε την έκτη μεγαλύτερη τράπεζα της Δανίας ως προς τα κεφάλαια κίνησης (21), όταν ελήφθη η απόφαση για τη διάσωση και την κίνηση της διαδικασίας, εξυπηρετώντας πάνω από 2 000 τραπεζικούς πελάτες σε επίπεδο ομίλου. Το μερίδιο αγοράς της FIH σε τραπεζικά και στεγαστικά δάνεια κατά την περίοδο αυτή υπολογιζόταν σε 1,7 %. Διέθετε μερίδιο αγοράς σε ΜΜΕ/εταιρικά δάνεια ύψους 2,5 %. Τον Ιούνιο του 2012, η FIH διέθετε μερίδιο αγοράς ύψους 2,1 % της συνολικής αγοράς για τον δανεισμό επιχειρήσεων (τόσο σε τραπεζικά όσο και στεγαστικά δάνεια).
                  
               
                     (18)
                  
                  
                     Ο όμιλος FIH είχε παρουσιάσει χαμηλές επιδόσεις κατά τα έτη που προηγήθηκαν της έκδοσης της απόφασης του 2014. Στις 25 Ιουνίου 2009, υπέβαλε αίτηση υπαγωγής στο δανικό καθεστώς ανακεφαλαιοποίησης (22) και, στις 30 Ιουνίου 2009, έλαβε εισφορά κρατικών υβριδικών κεφαλαίων κατηγορίας 1 ύψους 1,9 δισεκατ. κορονών Δανίας, με τη μορφή ομολόγου. Το τοκομερίδιο του ομολόγου αυτού ανήλθε σε 11,46 % ετησίως. Καθ’ όλη τη διάρκεια του 2009, ο όμιλος FIH ανακοίνωσε ζημίες προ φόρων ύψους 148 εκατ. κορονών Δανίας (19,9 εκατ. EUR).
                  
               
                     (19)
                  
                  
                     Παρόλο που ο όμιλος FIH είχε κέρδη προ φόρων ύψους 316 εκατ. κορονών Δανίας (42,5 εκατ. EUR), το 2010, το κέρδος προήλθε κυρίως από μη επαναλαμβανόμενες θετικές προσαρμογές της αγοραίας αξίας, συμπεριλαμβανομένων των μη πραγματοποιηθέντων κερδών σε μια έμμεση συμμετοχή. Το 2011 ο όμιλος FIH ανακοίνωσε ζημίες προ φόρων ύψους 1,27 δισεκατ. κορονών Δανίας (170 εκατ. EUR) λόγω δαπανών απομείωσης δανείων και αρνητικών προσαρμογών της αγοραίας αξίας. Την 31η Δεκεμβρίου 2012 είχε ζημία προ φόρων ύψους 47 εκατ. κορονών Δανίας (6,4 εκατ. EUR). Για το τέλος του 2013 προβλέπονται κέρδη προ φόρων ύψους 95 εκατ. κορονών Δανίας (12,8 εκατ. EUR). Το 2013 τα καθαρά κέρδη του τρίτου τριμήνου από συνεχιζόμενες δραστηριότητες προ φόρων ήταν 23,2 εκατ. κορόνες Δανίας (3,09 εκατ. EUR). Για το σύνολο των δραστηριοτήτων της μετά τη φορολόγηση, η FIH εμφάνισε ζημίες ύψους 20,1 εκατ. κορονών Δανίας (2,71 εκατ. EUR) το 2012.
                  
               
                     (20)
                  
                  
                     Το 2009 και το 2010, η Moody’s υποβάθμισε την αξιολόγηση της FIH από Α2 σε Baa3. Το 2010, οι κάτοχοι της FIH (η Ισλανδική Αρχή Χρηματοπιστωτικής Εποπτείας και η Κεντρική Τράπεζα της Ισλανδίας) (23) συμφώνησαν να πωλήσουν τις μετοχές που διέθεταν στην FIH στους σημερινούς ιδιοκτήτες. Η νέα ιδιοκτησία αναμενόταν να βελτιώσει σημαντικά την αξιολόγηση της πιστοληπτικής ικανότητας της FIH, καθώς η προηγούμενη ιδιοκτησία από την Kaupthing Bank hf αποτελούσε μία από τις κύριες ανησυχίες της Moody’s σχετικά με την FIH. Ωστόσο, κυρίως λόγω των περιστάσεων που προσιδιάζουν στην περίπτωση της FIH, όπως η αναχρηματοδότηση κρατικά εγγυημένων εκδόσεων ομολόγων, η πιστωτική ποιότητα και το άνοιγμα στον τομέα των ακινήτων, το 2011, η Moody’s υποβάθμισε περαιτέρω την FIH σε B1 με αρνητική προοπτική.
                  
               
                     (21)
                  
                  
                     Η υποβάθμιση της πιστοληπτικής αξιολόγησης, το 2011, συνήδε με τις τιμές της αγοράς, την περίοδο εκείνη, για τα ομόλογα της FIH που δεν έλαβαν κρατική εγγύηση: Το χρέος διάρκειας 2-4 ετών της FIH αποτιμήθηκε σε spreads των 600-700 μονάδων βάσης επί της ισοδύναμης διάρκειας σύμβασης ανταλλαγής (swap) συνδεδεμένης με το Euribor.
                  
               2.2.   Τα γεγονότα που ενεργοποιούν τα μέτρα ενίσχυσης
         
         
                     (22)
                  
                  
                     Το 2011 και το 2012 η FIH προανήγγειλε δυσκολίες όσον αφορά το χρέος που θα έληγε το 2012 και το 2013. Η προκύπτουσα χρηματοδοτική δυσκολία προκλήθηκε κυρίως από την υποβάθμιση της πιστοληπτικής ικανότητας της FIH και άλλαξε τις συνθήκες της κεφαλαιαγοράς (24). Τον Ιούλιο του 2009 η FIH είχε ήδη λάβει ενίσχυση ρευστότητας υπό τη μορφή κρατικής εγγύησης συνολικού ύψους 50 δισεκατ. κορονών Δανίας (6,31 δισεκατ. EUR), η οποία χρησιμοποιήθηκε εξολοκλήρου. Επιπλέον, έλαβε εισφορά υβριδικών κεφαλαίων κατηγορίας 1 ύψους 1,9 δισεκατ. κορονών Δανίας (255 εκατ. EUR) από το κράτος, στο πλαίσιο του συστήματος εγγύησης της Δανίας. Την 31η Δεκεμβρίου 2011 η FIH διέθετε κρατικά εγγυημένα ομόλογα ύψους 41,7 δισεκατ. κορονών Δανίας (5,56 δισεκατ. EUR), τα οποία αποτελούσαν το 49,94 % του ισολογισμού της τράπεζας.
                  
               
                     (23)
                  
                  
                     Με τα εν λόγω κρατικά εγγυημένα ομόλογα που έληγαν το 2012 και το 2013, η FIH επρόκειτο να αντιμετωπίσει το κενό χρηματοδότησης. Η FSA εκτίμησε, κατά το δεύτερο εξάμηνο του 2011, ότι υπήρχε σχετικά υψηλός κίνδυνος αδυναμίας της FIH να συμμορφωθεί με τις απαιτήσεις ρευστότητας στους ακόλουθους 12-18 μήνες, ως αποτέλεσμα της επαπειλούμενης αδυναμίας της να αντλήσει κεφάλαια από τις ανοικτές αγορές.
                  
               
                     (24)
                  
                  
                     Για να αντιμετωπιστούν αυτά τα αναδυόμενα προβλήματα ρευστότητας, η FIH επρόκειτο να πραγματοποιήσει σημαντική μείωση του ισολογισμού της.
                  
               2.3.   Τα μέτρα ενίσχυσης
         
         
                     (25)
                  
                  
                     Για την επίλυση των αναμενόμενων προβλημάτων ρευστότητας της FIH, τον Ιούλιο του 2012, η Δανία πρότεινε ένα σύνθετο μέτρο απομειωμένων στοιχείων ενεργητικού για να μεταφέρει τη χρηματοδότηση περιουσιακών στοιχείων προβληματικών ακινήτων της FIH σε μια νέα θυγατρική της FIH Holding (τη «Newco»). Ταυτόχρονα, η Δανία δεσμεύτηκε να παράσχει στη Newco χρηματοδότηση και ανακεφαλαιοποίηση, εφόσον χρειαζόταν.
                  
               
                     (26)
                  
                  
                     Τα «μέτρα» (25) αποτελούνταν από τα δύο στάδια μιας συμφωνίας αγοράς μετοχών (26) και αρκετές δευτερεύουσες συμφωνίες βάσει των οποίων τα στοιχεία ενεργητικού του ομίλου FIH, τα οποία ανέρχονταν σε περίπου 17,1 δισεκατ. κορόνες Δανίας (2,3 δισεκατ. EUR ή 28 % του συνολικού ενεργητικού της FIH κατά τον χρόνο της μεταβίβασης), μεταφέρθηκαν στη Newco. Η Newco (27), στη συνέχεια, αγοράστηκε από την Εταιρεία Χρηματοπιστωτικής Σταθερότητας («FSC») της Δανίας (28), και έπειτα θα εκκαθαριζόταν με μεθοδευμένο τρόπο, στο πλαίσιο του εγκεκριμένου δανικού καθεστώτος εκκαθάρισης (29), σύμφωνα με τις αρχές του καθεστώτος (30). Η διαδικασία εκκαθάρισης αναμενόταν να διαρκέσει μέχρι την 31η Δεκεμβρίου 2016, αλλά θα μπορούσε να ολοκληρωθεί μέχρι την 31η Δεκεμβρίου 2019. Η FSC ήταν σε θέση να χρηματοδοτήσει το σύνολο σχεδόν του κεφαλαίου ύψους 2 δισεκατ. κορονών Δανίας για την αγορά της Newco μέσω της πρόωρης εξόφλησης του δανειακού ομολόγου υβριδικών κεφαλαίων κατηγορίας 1 ύψους 1,9 δισεκατ. κορονών Δανίας που είχαν χορηγηθεί στην FIH (31) από το κράτος, το 2009. Η FSA ενέκρινε την αποπληρωμή από την FIH της εισφοράς κρατικών κεφαλαίων, στις 2 Ιουλίου 2012, με βάση την ανάλυση φερεγγυότητας και ρευστότητας που περιελάμβανε το μέτρο μεταβίβασης περιουσιακών στοιχείων. (32)
                     
                  
               
                     (27)
                  
                  
                     Στο στάδιο 1, έγινε διαχωρισμός των στοιχείων του ενεργητικού και του παθητικού της FIH Erhvervsbank και της FIH Kapital Bank A/S στην Newco, της νέας θυγατρικής της FIH Holding. Τα στοιχεία ενεργητικού που μεταβιβάστηκαν στη Newco ήταν τα δάνεια ακινήτων και χρεογράφων ύψους 15,2 δισεκατ. κορονών Δανίας (2,1 δισεκατ. EUR) και τα παράγωγά του ύψους 1,6 δισεκατ. κορονών Δανίας (215 εκατ. EUR). Τα στοιχεία παθητικού της Newco αποτελούνταν από δύο δάνεια (Δάνειο Ένα και Δάνειο Δύο) με υπολειπόμενα ίδια κεφάλαια ύψους 2 δισεκατ. κορονών Δανίας.
                  
               
                     (28)
                  
                  
                     Το Δάνειο Ένα ήταν δάνειο απορρόφησης ζημιών από την FIH προς τη Newco ύψους 1,65 δισεκατ. κορονών Δανίας (221 εκατ. EUR). Το δάνειο αυτό θα αποπληρωνόταν από τη Newco στην FIH μόνο εάν η διαδικασία εκκαθάρισης των στοιχείων ενεργητικού που μεταβιβάστηκαν στη Newco δημιουργούσε έσοδα που υπερέβαιναν την τιμή αγοράς της FSC ύψους 2 δισεκατ. κορονών Δανίας (268 εκατ. EUR). Όσον αφορά την αποπληρωμή του Δανείου Ένα, η Newco επρόκειτο να πληρώσει το επιτόκιο του δανικού κρατικού ομολόγου πενταετούς διάρκειας πλέον 1,15 % (33).
                  
               
                     (29)
                  
                  
                     Το Δάνειο Δύο ήταν ένα δάνειο της FIH Erhvervsbank προς τη Newco ύψους 13,45 δισεκατ. κορονών Δανίας (1,8 δισεκατ. EUR). Για την αποπληρωμή του Δανείου Δύο, η Newco επρόκειτο να καταβάλει στην FIH το επιτόκιο DKK CIBOR διάρκειας τριών μηνών πλέον 1,12 %. Η διάρκεια του Δανείου Δύο αντιστοιχούσε στη διάρκεια των δανείων που είχαν προηγουμένως εκδοθεί από την FIH υπό την εγγύηση του κράτους. Το Δάνειο Δύο και τα σχετικά με αυτό δάνεια έληξαν στα μέσα του 2013 και συμφωνήθηκε συμβατικά ότι, καθώς η Newco θα αποπλήρωνε τα δάνεια προς την FIH, η FIH θα επέστρεφε τα ανεξόφλητα δάνεια που είχαν κρατική εγγύηση. Καθώς το ονομαστικό ποσό του Δανείου Δύο επεστράφη από τη Newco προς την FIH, η FSC παρείχε την αναγκαία χρηματοδότηση στη Newco για την αναχρηματοδότηση των στοιχείων ενεργητικού της.
                  
               
                     (30)
                  
                  
                     Στο στάδιο 2, το οποίο εκτελέστηκε αμέσως μετά την ολοκλήρωση του σταδίου 1, η FSC αγόρασε όλες τις μετοχές της Newco από την FIH Holding. Η τιμή που καταβλήθηκε αρχικά (34) από την FSC προς την FIH Holding για τη Newco ήταν τα ίδια κεφάλαια (καθαρή αξία), όπως ήταν διαμορφωμένα την 1η Ιανουαρίου 2012, τα οποία ανήλθαν σε 2 δισεκατ. κορόνες Δανίας.
                  
               
                     (31)
                  
                  
                     Η FIH Holding θα μπορούσε, στη συνέχεια, να χρησιμοποιήσει τα έσοδα σε μετρητά ως άμεση ρευστότητα για την αποπληρωμή τμήματος της εγγύησης του χρέους. Την ίδια στιγμή, η μεταβίβαση των στοιχείων ενεργητικού οδήγησε σε αντικατάσταση δανείων ακινήτων από δάνεια σε μια κρατικά χρηματοδοτούμενη οντότητα, μειώνοντας έτσι τα σταθμισμένα ως προς τον κίνδυνο στοιχεία ενεργητικού της FIH κατά περίπου 10 δισεκατ. κορόνες Δανίας (35).
                  
               
                     (32)
                  
                  
                     Εκτός από τη συμφωνία αγοράς μετοχών, τα μέτρα περιλαμβάνουν αρκετές παρεπόμενες συμφωνίες μεταξύ της FIH Holding και της FSC:
                     
                                 α)
                              
                              
                                 Την 1η Ιουλίου 2012 (36) η FIH Holding χορήγησε απεριόριστη εγγύηση ζημιών στην FSC διασφαλίζοντας ότι, κατά τη διάλυση της Newco, η FSC θα ανακτούσε πλήρως το σύνολο της χρηματοδότησής της και το κεφάλαιο που είχε διαθέσει στη Newco. Το τίμημα της εγγύησης αυτής περιλαμβανόταν στη μεταβλητή τιμή αγοράς της συμφωνίας αγοράς μετοχών.
                              
                           
                                 β)
                              
                              
                                 Την 1η Ιουλίου 2012 η FSC δεσμεύτηκε να παράσχει χρηματοδότηση προς τη Newco, καθώς το Δάνειο Δύο είχε λήξει (στα μέσα του 2013). Η FSC θα εισέπραττε τόκους από τη Newco που ισοδυναμούν με το βασικό επιτόκιο της ΕΕ συν 100 μονάδες βάσης. Για την υλοποίηση αυτής της δέσμευσης, η FSC παρείχε δάνειο στη Newco ύψους 13 δισεκατ. κορονών Δανίας (1,64 δισεκατ. EUR), για το οποίο δεν θα λάμβανε καμία αμοιβή εγκατάστασης.
                              
                           
                                 γ)
                              
                              
                                 Η FSC δεσμεύτηκε να χρηματοδοτήσει και να ανακεφαλαιοποιήσει τη Newco, εφόσον διαπιστωνόταν ότι είναι αναγκαίο, πριν από την τελική διαδικασία εκκαθάρισης.
                              
                           
               
                     (33)
                  
                  
                     Σε περίπτωση διάλυσης της Newco, η FSC είχε το συμβατικό δικαίωμα να ανακτήσει τουλάχιστον τις αρχικές επενδυτικές δαπάνες ύψους 2 δισεκατ. κορονών Δανίας της FIH και FSC στη συναλλαγή. Εάν τα έσοδα από τη διαδικασία εκκαθάρισης ήταν χαμηλότερα από την τιμή αγοράς ύψους 2 δισεκατ. κορονών Δανίας, η FIH θα κάλυπτε τη διαφορά με το Δάνειο Ένα, το δάνειο απορρόφησης ζημιών, καθώς και με την εγγύηση, αντίστοιχα. Εάν τα έσοδα από τη διαδικασία εκκαθάρισης υπερέβαιναν το 1,5 δισεκατ. κορόνες Δανίας, ένα επιπλέον 25 % για κάθε επιπλέον ποσό θα έπρεπε να καταβληθεί στην FSC εκτός από το ελάχιστο ποσό 2 δισεκατ. κορονών Δανίας που επρόκειτο να λάβει. Κάθε επιπλέον υπέρβαση του ποσού θα καταβαλλόταν στην FIH Holding. Στην πράξη, εάν τα τελικά έσοδα ήταν κάτω από 1,5 δισεκατ. κορόνες Δανίας, η FSC θα λάμβανε 2 δισεκατ. κορόνες Δανίας. Εάν, για παράδειγμα, τα τελικά έσοδα ήταν 1,9 δισεκατ. κορόνες Δανίας, η FSC θα λάμβανε 2.1 δισεκατ. κορόνες Δανίας.
                  
               2.4.   Η επίσημη διαδικασία έρευνας
         
         
                     (34)
                  
                  
                     Στην απόφαση διάσωσης και κίνησης της διαδικασίας, η Επιτροπή εξέφρασε αμφιβολίες ως προς την αναλογικότητα των μέτρων, τον περιορισμό τους στο ελάχιστο αναγκαίο, την ύπαρξη επαρκούς ίδιας συμμετοχής του ομίλου FIH και την ύπαρξη επαρκούς περιορισμού της στρέβλωσης του ανταγωνισμού.
                  
               
                     (35)
                  
                  
                     Οι ανησυχίες αυτές προκλήθηκαν από την υψηλή πολυπλοκότητα των μέτρων που αποδείχθηκαν αναίτια περίπλοκα για επίλυση των μελλοντικών προβλημάτων ρευστότητας της FIH. Ειδικότερα, δεν ήταν σαφές σε ποιον βαθμό οι διάφορες δευτερεύουσες συμφωνίες και η διασύνδεση στον τύπο της αμοιβής ήταν αναγκαίες, κατάλληλες και καλά στοχευμένες για τους σκοπούς της τραπεζικής ανακοίνωσης του 2008 (37).
                  
               
                     (36)
                  
                  
                     Περαιτέρω, κατά τον χρόνο λήψης της απόφασης διάσωσης και κίνησης της διαδικασίας, η FIH επρόκειτο να εισέλθει δυναμικά στη διαδικτυακή αγορά των καταθέσεων λιανικής επιδιώκοντας μια ηγετική θέση σε θέματα τιμών. Η είσοδος στην εν λόγω αγορά αποτελούσε βασική συνιστώσα της στρατηγικής της FIH για την αντιμετώπιση των προβλημάτων χρηματοδότησής της.
                  
               
                     (37)
                  
                  
                     Επιπλέον, η προταθείσα αμοιβή που θα καταβληθεί στην FSC για τα μεταβιβασθέντα στοιχεία ενεργητικού και παθητικού, φαίνεται πολύ απίθανο να ανταποκρίνεται στο επίπεδο αμοιβής που αναφέρεται στο σημείο 21 της ανακοίνωσης περί απομειωμένων περιουσιακών στοιχείων (38), σύμφωνα με την οποία οι τράπεζες οφείλουν να επωμίζονται στον μέγιστο βαθμό τις ζημίες που συνδέονται με απομειωμένα περιουσιακά στοιχεία. Το σημείο 21 προβλέπει ότι απαιτείται κατάλληλη αμοιβή του κράτους ως αντάλλαγμα για τα μέτρα αρωγής για απομειωμένα περιουσιακά στοιχεία, έτσι ώστε να εξασφαλιστεί ισοδύναμη ευθύνη των μετόχων και καταμερισμός του κόστους, ανεξαρτήτως του συγκεκριμένου μοντέλου που επιλέγεται.
                  
               3.   ΑΝΑΔΙΑΡΘΡΩΣΗ
         
         3.1.   Το σχέδιο αναδιάρθρωσης
         
         
                     (38)
                  
                  
                     Στις 24 Ιουνίου 2013, η Δανία παρουσίασε την τελική επικαιροποιημένη έκδοση του σχεδίου αναδιάρθρωσης του ομίλου FIH για την περίοδο 2012-2016. Το σχέδιο περιλάμβανε τόσο το βέλτιστο όσο και το δυσμενέστερο σενάριο (39) με σκοπό να αποδείξει την ικανότητα της FIH να αποκαταστήσει τη μακροπρόθεσμη βιωσιμότητά της, να διασφαλίσει την επαρκή κατανομή των βαρών και κατάλληλα μέτρα για την αντιμετώπιση στρεβλώσεων του ανταγωνισμού.
                  
               
                     (39)
                  
                  
                     Το σχέδιο αναδιάρθρωσης βασιζόταν σε υποθέσεις όσον αφορά τον ρυθμό ανάπτυξης του ακαθάριστου εγχώριου προϊόντος, όπως προβλέπεται από το Διεθνές Νομισματικό Ταμείο, και την εξέλιξη των βραχυπρόθεσμων και μεσοπρόθεσμων επιτοκίων, σύμφωνα με την εκτίμηση του υπουργείου Επιχειρήσεων και Ανάπτυξης της Δανίας, όσον αφορά τις εξελίξεις στις τιμές των βραχυπρόθεσμων επιτοκίων μέχρι το 2014. Το σχέδιο προέβλεπε μέτρια ανάκαμψη του ρυθμού αύξησης του ακαθάριστου εγχώριου προϊόντος από το 2013 και εξής.
                  
               
                     (40)
                  
                  
                     Σύμφωνα με το βέλτιστο σενάριο (40), η FIH αναμενόταν ότι θα βελτίωνε συνεχώς τα αποτελέσματά της μέχρι το 2016. Η προ φόρων κανονικοποιημένη απόδοση ιδίων κεφαλαίων (41) σε επίπεδο ομίλου προϋπολογιζόταν σε 10,3 % την 31η Δεκεμβρίου 2013 και σε 11,2 % (42) την 31η Δεκεμβρίου 2016.
                  
               
                     (41)
                  
                  
                     Το δυσμενέστερο σενάριο (43) βασιζόταν σε λιγότερο ευνοϊκές παραδοχές για την αγορά, μεταξύ άλλων: επιδείνωση των συνθηκών της αγοράς ως προς τη χρηματοδότηση των τραπεζών, τόσο όσον αφορά τον όγκο όσο και την αξία· χαμηλότερη ζήτηση για δάνεια και συμβουλευτικές υπηρεσίες· δυσμενείς διακυμάνσεις στις τιμές συναλλάγματος, τα επιτόκια κ.λπ.· καθώς και δαπάνες απομείωσης που παραμένουν σε ιστορικά υψηλά επίπεδα καθ’ όλον τον οικονομικό κύκλο. Σύμφωνα με τις εκτιμήσεις της FIH, οι εξελίξεις αυτές οδηγούν συνολικά σε προ φόρων κανονικοποιημένη απόδοση ιδίων κεφαλαίων σε επίπεδο ομίλου της τάξης του 0,9 %, την 31η Δεκεμβρίου 2013, και 2,0 % την 31η Δεκεμβρίου 2016.
                  
               
                     (42)
                  
                  
                     Σε αμφότερες τις περιπτώσεις, το επίπεδο απόδοσης των ιδίων κεφαλαίων ήταν σχετικά χαμηλό, κάτι που οφειλόταν κυρίως στην απαγόρευση του μερίσματος και την απαγόρευση των τοκομεριδίων, σύμφωνα με τις δεσμεύσεις της Δανίας στο πλαίσιο της έρευνας για τις κρατικές ενισχύσεις. Ως αποτέλεσμα των εν λόγω δεσμεύσεων, ο όμιλος FIH θα διατηρούσε τα κέρδη μέχρι το τέλος της περιόδου αναδιάρθρωσης και την καθιέρωση των μέτρων.
                  
               
                     (43)
                  
                  
                     Αρχικά, οι τραπεζικές δραστηριότητες της FIH αφορούσαν τρεις τομείς: Τη χρηματοδότηση ακινήτων (property finance), τη χρηματοδότηση εξαγορών (acquisition finance) και την επιχειρηματική τραπεζική (corporate banking). Το τμήμα χρηματοδότησης ακινήτων είχε καταργηθεί, στο πλαίσιο της αναδιάρθρωσης της FIH, καθώς τα δάνεια του τομέα χρηματοδότησης ακινήτων πωλήθηκαν στην FSC το 2012. Επιπλέον, τα δάνεια της μονάδας χρηματοδότησης εξαγορών επρόκειτο να καταργηθούν σταδιακά. Συνεπώς, μόνο το τμήμα επιχειρηματικής τραπεζικής επρόκειτο να εξακολουθήσει να λειτουργεί. Από τον Μάρτιο του 2013, οι εργαζόμενοι με πλήρη απασχόληση, από 356, μειώθηκαν σε 214.
                  
               
                     (44)
                  
                  
                     Σύμφωνα με το σχέδιο αναδιάρθρωσης, ο ισολογισμός επρόκειτο να μειωθεί σε 27,68 δισεκατ. κορόνες Δανίας (3,74 δισεκατ. EUR) έως την 31η Δεκεμβρίου 2013. Την 31η Δεκεμβρίου 2016, η FIH προέβλεπε δείκτη συνολικής κεφαλαιακής επάρκειας 19,6 %.
                  
               
                     (45)
                  
                  
                     Ο νόμιμος δείκτης ρευστότητας (44) ο οποίος την 31η Δεκεμβρίου 2012 ήταν 214 %, αναμενόταν να είναι 239,7 % την 31η Δεκεμβρίου 2013.
                  
               
                     (46)
                  
                  
                     Κατά την περίοδο αναδιάρθρωσης, ο δείκτης συνολικής κεφαλαιακής επάρκειας αναμενόταν να ανέλθει στο 19,6 % και ο νόμιμος δείκτης ρευστότητας στο 175 % και, συνεπώς, να υπερβαίνει σημαντικά τις κανονιστικές απαιτήσεις.
                  
               
                     (47)
                  
                  
                     Σύμφωνα με το βέλτιστο σενάριο (45), η προ φόρων κανονικοποιημένη απόδοση ιδίων κεφαλαίων (46) του σχεδίου αναδιάρθρωσης προϋπολογιζόταν σε 9 % την 31η Δεκεμβρίου 2013 και σε 10,1 % την 31η Δεκεμβρίου 2016. Στο δυσμενέστερο σενάριο, τα ποσοστά αυτά ήταν 0,9 % και 4,7 % αντίστοιχα (47).
                  
               
                     (48)
                  
                  
                     Η κατάσταση της τράπεζας είχε βελτιωθεί σημαντικά από τα μέσα του 2011, όταν η FSA προέβλεψε ότι η FIH θα αντιμετώπιζε μεγάλες ανάγκες ρευστότητας που δεν θα ήταν σε θέση να καλύψει. Η FIH είχε αποπληρώσει τα εναπομένοντα εκκρεμή κρατικά εγγυημένα ομόλογα και το πρόβλημα αναχρηματοδότησης είχε συνεπώς επιλυθεί έως τις 13 Ιουνίου 2013. Επιπλέον, η FIH αποπλήρωσε τα κρατικά υβριδικά κεφάλαια κατηγορίας 1 στις 2 Ιουλίου 2013.
                  
               
                     (49)
                  
                  
                     Κατά την ημερομηνία έκδοσης της απόφασης του 2014, η FIH είχε συμμορφωθεί τόσο με τις κανονιστικές απαιτήσεις φερεγγυότητας όσο και με τις απαιτήσεις ρευστότητας.
                  
               3.2.   Μέτρα που έλαβε η Δανία για την αντιμετώπιση των ανησυχιών που είχε εκφράσει η Επιτροπή
         
         
                     (50)
                  
                  
                     Προκειμένου να αντιμετωπιστούν οι ανησυχίες που είχε εκφράσει η Επιτροπή, στο πλαίσιο της απόφασης για τη διάσωση και για την κίνηση της διαδικασίας, η Δανία και ο όμιλος FIH έλαβαν σειρά μέτρων.
                  
               
                     (51)
                  
                  
                     Η FIH προέβη σε «εφάπαξ» καταβολή προς την FSC ύψους 310,25 εκατ. κορονών Δανίας (39,12 εκατ. EUR), με ημερομηνία αξίας την 4η Δεκεμβρίου 2013 (48).
                  
               
                     (52)
                  
                  
                     Η FIH κατέβαλε, με ημερομηνία αξίας στις 18 Δεκεμβρίου 2013, το ποσό των 61,7 εκατ. κορονών Δανίας για τη Newco ως μερική επιστροφή των τελών που εισέπραξε στο πλαίσιο της συμφωνίας διαχείρισης για το 2012, και αναδρομικά μείωσε τα διοικητικά έξοδα για τη διαχείριση και την αντιστάθμιση κινδύνων για το 2013 με τα οποία επιβαρύνεται η Newco στο 0,05 % του χαρτοφυλακίου ανεξόφλητων δανείων.
                  
               
                     (53)
                  
                  
                     Η FIH μείωσε το σύνολο του ενεργητικού της από 109,3 δισεκατ. κορόνες Δανίας (14,67 δισεκατ. EUR), την 31η Δεκεμβρίου 2010, σε 60,8 δισεκατ. κορόνες Δανίας (8,16 δισεκατ. EUR), την 31η Δεκεμβρίου 2012, κάτι που αντιστοιχεί σε μείωση της τάξης του 44 %.
                  
               
                     (54)
                  
                  
                     Η FIH προέβη σε περαιτέρω μείωση του δανειακού χαρτοφυλακίου της από 58,0 δισεκατ. κορόνες Δανίας (7,79 δισεκατ. EUR), την 31η Δεκεμβρίου 2010, σε 16,2 δισεκατ. κορόνες Δανίας (2,17 δισεκατ. EUR) την 31η Δεκεμβρίου 2012, δηλαδή, κατά 41,8 δισεκατ. κορόνες Δανίας συνολικά, το οποίο αντιστοιχεί σε μείωση 72 %.
                  
               
                     (55)
                  
                  
                     Επιπλέον, η FIH μείωσε σημαντικά τα όρια κινδύνου στις Αγορές (49).
                  
               
                     (56)
                  
                  
                     Η FIH μείωσε τον αριθμό των εργαζομένων της με πλήρη απασχόληση από 356, την 31η Δεκεμβρίου 2010, σε 214 έως την 31η Μαρτίου 2013, γεγονός που αντιστοιχεί σε μείωση κατά 41 %.
                  
               
                     (57)
                  
                  
                     Επιπλέον, η FIH μείωσε τη γεωγραφική παρουσία της, καθώς έκλεισε δύο από τα τέσσερα περιφερειακά γραφεία της.
                  
               3.3.   Δεσμεύσεις που πρότεινε η Δανία
         
         
                     (58)
                  
                  
                     Λαμβάνοντας υπόψη τις ανησυχίες που εξέφρασε η Επιτροπή στην απόφαση για τη διάσωση και την κίνηση της διαδικασίας και προκειμένου να εξασφαλιστεί η συμβατότητα με την ανακοίνωση περί απομειωμένων περιουσιακών στοιχείων, ιδίως όσον αφορά την κατάλληλη αμοιβή των μέτρων μεταβίβασης των περιουσιακών στοιχείων, η Δανία παρείχε πρόσθετες δεσμεύσεις, οι οποίες αναφέρονται στις αιτιολογικές σκέψεις 59 έως 65. Στην επιστολή που υπέβαλε στις 13 Ιανουαρίου 2020, η Δανία επιβεβαίωσε ότι όλες αυτές οι δεσμεύσεις είτε είχαν υλοποιηθεί είτε ήταν πλέον άνευ αντικειμένου. Επιπλέον, η Δανία δεσμεύτηκε να μην ανακαλέσει τις δεσμεύσεις που είχε υλοποιήσει.
                  
               
                     (59)
                  
                  
                     Η FIH θα κατέβαλλε ετήσια πληρωμή ύψους 2,1 εκατ. κορονών Δανίας (0,3 εκατ. EUR) προς την FSC από τις 30 Σεπτεμβρίου 2014 έως τον οριστικό διακανονισμό της συναλλαγής με πληρωμές ACT/ACT (50) pro rata temporis για την τελευταία περίοδο κατά την ημερομηνία διακανονισμού (η οποία θα μπορούσε να είναι μία ημερομηνία έως την 31η Δεκεμβρίου 2019). Τυχόν ποσά που είχαν ήδη καταβληθεί από την FIH στην FSC και υπερέβαιναν το ποσό αυτό σύμφωνα με την απόφαση του 2014, υπερέβαιναν δε τα συνολικά ποσά που έπρεπε να καταβληθούν από την FIH δυνάμει αυτής της απόφασης, θα επιστρέφονταν άτοκα στην FIH.
                  
               
                     (60)
                  
                  
                     Η FIH θα μείωνε τα έξοδα διαχείρισης που θα χρέωνε στη FSC ή θα προέβαινε σε εφάπαξ πληρωμή προς την FSC, με παρούσα αξία μείωσης ή αμοιβής ίση με 143,2 εκατ. κορόνες Δανίας (19,09 εκατ. EUR).
                  
               
                     (61)
                  
                  
                     Για να επιτευχθεί αυτό το αποτέλεσμα, η FIH κατέβαλε το ποσό των 61,7 εκατ. κορονών Δανίας στη Newco ως μερική επιστροφή των τελών που εισέπραξε η FIH από την Newco βάσει της συμφωνίας διαχείρισης για το 2012. Η FIH μείωσε, επίσης, τα έξοδα διαχείρισης για τη διοίκηση και την αντιστάθμιση κινδύνου, τα οποία χρέωνε στη Newco, σε 0,05 % επί του οφειλόμενου δανειακού χαρτοφυλακίου για το έτος 2013.
                  
               
                     (62)
                  
                  
                     Επιπλέον, η FIH θα μείωνε τα έξοδα διαχείρισης για τη διοίκηση και την αντιστάθμιση κινδύνου, τα οποία χρέωνε στη Newco, σε 0,05 % ετησίως επί του οφειλόμενου δανειακού χαρτοφυλακίου, από την 1η Ιανουαρίου 2014.
                  
               
                     (63)
                  
                  
                     Η FIH θα κατέβαλλε πρόσθετη ετήσια αμοιβή στην FSC ύψους 47,2 εκατ. κορονών Δανίας (6,29 εκατ. EUR), σε περίπτωση που η FSA άλλαζε το ρυθμιστικό καθεστώς της όσον αφορά τις κεφαλαιακές απαιτήσεις σε επίπεδο ελέγχουσας εταιρείας (holding), έτσι ώστε η ρυθμιστική ικανότητα δανεισμού της FIH να μην περιορίζεται από την κεφαλαιακή θέση της FIH Holding.
                  
               
                     (64)
                  
                  
                     Οι δεσμεύσεις προέβλεπαν επίσης την απόσυρση της FIH από ορισμένους επιχειρηματικούς κλάδους (χρηματοδότηση ακινήτων, ιδιωτικά επενδυτικά κεφάλαια, ιδιωτική διαχείριση περιουσίας), καθώς και για μια σειρά από περιορισμούς συμπεριφοράς, συμπεριλαμβανομένης της απαγόρευσης ηγετικής θέσης στη διαμόρφωση τιμών για τις καταθέσεις, της απαγόρευσης των επιθετικών πρακτικών στο εμπόριο και την απαγόρευση των εξαγορών, καθώς και την εκκαθάριση της FIH Realkredit A/S, η οποία αποτελούσε την τράπεζα ενυπόθηκων δανείων του ομίλου FIH. Η FIH Realkredit A/S εκκαθαρίστηκε το 2013.
                  
               
                     (65)
                  
                  
                     Πλήρης κατάλογος των δεσμεύσεων (51), με την πλέον πρόσφατη ενημέρωση σύμφωνα με την επιστολή των δανικών αρχών της 13ης Ιανουαρίου 2020, παρατίθεται στο παράρτημα.
                  
               4.   ΘΕΣΗ ΤΩΝ ΔΑΝΙΚΩΝ ΑΡΧΩΝ
         
         
                     (66)
                  
                  
                     Όταν η Δανία κοινοποίησε τα μέτρα στην Επιτροπή, η αρχική θέση της (52) ήταν ότι η μεταβίβαση των μετοχών της Newco συνιστούσε κρατική ενίσχυση, αλλά ότι οποιαδήποτε τέτοια ενίσχυση θα ήταν συμβατή με την εσωτερική αγορά σύμφωνα με το άρθρο 107 παράγραφος 3 στοιχείο β) της Συνθήκης.
                  
               
                     (67)
                  
                  
                     Στην ίδια κοινοποίηση, η Δανία υποστήριξε ότι ο όμιλος FIH δεν είχε λάβει καμία κρατική ενίσχυση, καθώς η FSC θα πλήρωνε την αγοραία τιμή για την Newco. Αν και δεν θεμελιώνει ποσοτικά αυτόν τον ισχυρισμό, είτε κάνοντας αναφορά στα σχετικά δεδομένα της αγοράς είτε εξηγώντας το σκεπτικό σχετικά με το κόστος της συναλλαγής, η Δανία υπογράμμισε ότι:
                     
                                 α)
                              
                              
                                 υπήρχαν διαδικασίες για τον καθορισμό της αγοραίας αξίας της μεταβίβασης·
                              
                           
                                 β)
                              
                              
                                 δόθηκαν αρχική χρηματοδότηση και εγγυήσεις από τον όμιλο FIH·
                              
                           
                                 γ)
                              
                              
                                 ο όμιλος FIH όφειλε να πληρώσει όλα τα έξοδα της συναλλαγής και της εκκαθάρισης·
                              
                           
                                 δ)
                              
                              
                                 ο όμιλος FIH ανέλαβε πρόσθετες δεσμεύσεις όσον αφορά τη μεταβίβαση και ιδίως την υποχρέωση υποβολής επιχειρηματικού σχεδίου.
                              
                           
               
                     (68)
                  
                  
                     Η Δανία κατέληγε στο συμπέρασμα ότι η FIH δεν θα απολάμβανε κανένα πλεονέκτημα. Σε περίπτωση που η Επιτροπή διατύπωνε διαφορετική άποψη για το εν λόγω θέμα, η Δανία υποστήριξε ότι οποιαδήποτε ενίσχυση προς την FIH θα μπορούσε να θεωρηθεί συμβατή με την εσωτερική αγορά, καθώς η ρύθμιση κατέληξε σε αναδιάρθρωση της FIH, σύμφωνα με την ανακοίνωση για την αναδιάρθρωση (53).
                  
               
                     (69)
                  
                  
                     Σε συνέχεια της αρχικής της θέσης, η Δανία, σε παρουσίασή της, στις 20 Μαρτίου 2012 (54), επεσήμανε ότι η FIH δεν ζήτησε τα μέτρα και ότι όταν η FIH έλαβε τα εν λόγω μέτρα είχε εναλλακτικές λύσεις απομόχλευσης, γεγονός που ενίσχυε τον ισχυρισμό ότι η διαπραγμάτευση της συναλλαγής έγινε με τους όρους της αγοράς. Ισχυρίστηκε, επίσης, ότι η αρχική απομείωση της λογιστικής αξίας των στοιχείων ενεργητικού ύψους 1,4 δισεκατ. κορονών Δανίας και η επιπλέον μείωση προσαρμογής κινδύνου ύψους 1,3 δισεκατ. κορονών Δανίας αντιστοιχούσε στην αξία της αγοράς. Επιπλέον, τυχόν ζημίες επί μελλοντικών κερδών (earn-out losses) θα έπρεπε να διορθωθούν μέσω του μεταβλητού τύπου συμφωνίας αγοράς μετοχών, έτσι ώστε ένας αποτελεσματικός εκ των υστέρων μηχανισμός προσαρμογής θα διασφάλιζε την τιμολόγηση σύμφωνα με τις συνθήκες της αγοράς. Η Δανία δεν επεκτάθηκε όσον αφορά το ποσό της προτεινόμενης έκπτωσης και την προσαρμογή στον κίνδυνο ή τους λόγους οι οποίοι θα οδηγούσαν σε τιμή βάσει των συνθηκών της αγοράς.
                  
               
                     (70)
                  
                  
                     Σε επόμενη αλληλογραφία με την Επιτροπή (55), η Δανία υποστήριξε ότι η μέγιστη ζημία στην οποία εκτέθηκε η FSC ήταν 1,05 δισεκατ. κορόνες Δανίας, δηλαδή, η διαφορά μεταξύ, αφενός, ενός δανείου απορρόφησης ζημιών (loss-absorbing loan) ύψους 1,65 δισεκατ. κορονών Δανίας και, αφετέρου, του αθροίσματος της απομείωσης της λογιστικής αξίας και του προκαταρκτικού ποσού προσαρμογής στον κίνδυνο της FSC, το οποίο ανέρχεται συνολικά σε 2,7 δισεκατ. κορόνες Δανίας. Ισχυρίστηκε, επίσης, ότι ο κίνδυνος για το Δημόσιο όσον αφορά τα κρατικά εγγυημένα δάνεια της FIH είχε μειωθεί σημαντικά και ότι η FIH αποπλήρωσε την προηγούμενη εισφορά κεφαλαίου ύψους 1,9 δισεκατ. κορονών Δανίας.
                  
               
                     (71)
                  
                  
                     Με υπόμνημα που υπέβαλε στις 23 Απριλίου 2012 (56), η Δανία ενημέρωσε την Επιτροπή ότι «δεν θα παρείχε προς το παρόν στην Επιτροπή περαιτέρω επιχειρήματα σχετικά με τη χρήση της αρχής του ιδιώτη επενδυτή σε συνθήκες οικονομίας αγοράς». Συγχρόνως, έδωσε κάποιες εξηγήσεις όσον αφορά τις μεθόδους αποτίμησης που χρησιμοποίησε ο νομικός σύμβουλος της FSC.
                  
               
                     (72)
                  
                  
                     Στη συνέχεια, στις 16 Μαΐου 2012, η Δανία υποστήριξε ότι η FIH Holding και η FSC είχαν διαπραγματευθεί τους όρους της συναλλαγής με βάση συνήθεις εμπορικές εκτιμήσεις όσον αφορά τον επιμερισμό των κινδύνων και κερδών και υποστήριξε ότι η συναλλαγή είχε γίνει με τους όρους της αγοράς. Η δήλωση αυτή πιστοποιήθηκε από την KPMG, εταιρεία ορκωτών λογιστών-ελεγκτών που παρείχε υπηρεσίες στην FSC (57).
                  
               
                     (73)
                  
                  
                     Στις 7 Ιουνίου 2012, η Δανία υπέβαλε έκθεση της KPMG στην οποία γίνεται αξιολόγηση των μέτρων λαμβάνοντας υπόψη ταυτοχρόνως όλα τα συναφή στοιχεία. Η KPMG έκρινε ότι «δεν υπάρχει λόγος να συναχθεί το συμπέρασμα ότι οι όροι της συμφωνίας δεν θα αντιστοιχούν στους κινδύνους για την FSC», επικαλούμενη το υψηλό επίπεδο των εξασφαλίσεων, τη δυνητική χρήση των καλυμμένων ομολόγων, το δάνειο απορρόφησης ζημιών και 25 % ενδεχόμενα κέρδη για την FSC.
                  
               
                     (74)
                  
                  
                     Στις 11 Σεπτεμβρίου 2012 στην απάντησή της για την κίνηση της διαδικασίας, η Δανία δεν αμφισβήτησε ευθέως την άποψη της Επιτροπής ότι τα μέτρα συνιστούν κρατικές ενισχύσεις, αλλά ανέφερε την επιχειρηματολογία της 29ης Μαρτίου 2012 (58), υποστηρίζοντας ότι κάθε μεταβίβαση άνω της αγοραίας αξίας θα αντισταθμιζόταν από το δάνειο απορρόφησης ζημιών και την εγγύηση προσαρμογής της τιμής που χορηγήθηκε από την FIH Holding. Επιπλέον, η Δανία προέβαλε την αύξηση των περιθωρίων στις ανανεώσεις και ένα υψηλότερο από το αναμενόμενο ποσοστό εξαγοράς ως παραδείγματα για να υποστηρίξει την άποψη αυτή, χωρίς, ωστόσο, να επαναλαμβάνει ρητά την ανάγκη εφαρμογής της αρχής του ιδιώτη επενδυτή σε συνθήκες οικονομίας αγοράς (59).
                  
               
                     (75)
                  
                  
                     Αντ’ αυτού, η Δανία υποστήριξε ότι τα μέτρα ήταν συμβατά, παρέχοντας επιχειρήματα ώστε να αποδείξει ότι ήταν κατάλληλα, ότι η ενίσχυση περιοριζόταν στο ελάχιστο αναγκαίο και ότι η στρέβλωση του ανταγωνισμού ήταν περιορισμένη (60).
                  
               
                     (76)
                  
                  
                     Οι αρχές της Δανίας επανέλαβαν, επίσης, στο σημείωμα της 23ης Απριλίου 2012 τη θέση τους ότι τα μέτρα ήταν το αποτέλεσμα των διαπραγματεύσεων μεταξύ FIH και FSC (61) και υποστήριξαν ότι ορισμένες από τις οδηγίες στην τραπεζική ανακοίνωση (62) απαιτούσαν κάποιον βαθμό πολυπλοκότητας στα μέτρα (63), αμφισβητώντας ότι η πολυπλοκότητα θα μπορούσε να τα καταστήσει ακατάλληλα.
                  
               
                     (77)
                  
                  
                     Όταν η Επιτροπή ενημέρωσε τη Δανία σχετικά με την εκτίμηση των εμπειρογνωμόνων όσον αφορά την αγοραία αξία και την πραγματική οικονομική αξία των μέτρων, η Δανία αμφισβήτησε τα αποτελέσματα και υπέβαλε σειρά από ερωτήσεις και διευκρινíσεις μεταξύ 7ης Φεβρουαρίου και 11ης Σεπτεμβρίου 2013.
                  
               
                     (78)
                  
                  
                     Η Δανία σχολίασε ότι η ενίσχυση περιοριζόταν στο ελάχιστο αναγκαίο (64), λόγω του ότι έκρινε ότι η αξία μεταβίβασης δεν θα υπερέβαινε την πραγματική οικονομική αξία, αλλά πρόσθεσε ότι μόνο μια τελική αποτίμηση από την Επιτροπή θα μπορούσε να επιβεβαιώσει το γεγονός αυτό.
                  
               
                     (79)
                  
                  
                     Εκτός από τα θέματα αξιολόγησης, η Δανία σημείωσε τις θετικές επιπτώσεις της μεταβίβασης όσον αφορά την κανονιστική θέση της FIH, σύμφωνα με τον στόχο της αποκατάστασης της μακροπρόθεσμης βιωσιμότητας που περιέχει το σχέδιο αναδιάρθρωσης.
                  
               
                     (80)
                  
                  
                     Η Δανία υποστήριξε, επίσης, ότι η στρατηγική εξαγοράς καταθέσεων της FIH είναι ανεξάρτητη του μέτρου κρατικής ενίσχυσης και δεν μεταφέρει την πρόθεση της απόκτησης ηγετικής θέσης σε θέματα τιμών, αλλά αποτελεί ουσιαστικό μέρος της στρατηγικής χρηματοδότησης. Παρ’ όλα αυτά, για να αρθούν οι επιφυλάξεις της Επιτροπής, η Δανία δεσμεύτηκε ότι η FIH θα τηρούσε την απαγόρευσης ηγετικής θέσης στη διαμόρφωση τιμών.
                  
               5.   ΑΞΙΟΛΟΓΗΣΗ
         
         5.1.   Ύπαρξη κρατικής ενίσχυσης
         
         
                     (81)
                  
                  
                     Σύμφωνα με το άρθρο 107 παράγραφος 1 της Συνθήκης, ως κρατικές ενισχύσεις ορίζονται οι ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που στρεβλώνουν ή απειλούν να στρεβλώσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής, κατά το μέτρο που επηρεάζουν τις μεταξύ κρατών μελών συναλλαγές.
                  
               
                     (82)
                  
                  
                     Η Επιτροπή θεωρεί ότι τα μέτρα υπέρ της FIH που περιγράφονται στις αιτιολογικές σκέψεις 25 έως 33 θα πρέπει να εξεταστούν από κοινού ως μια δέσμη. Τα μέτρα αυτά αποτελούν τμήμα μιας ενιαίας συναλλαγής, καθώς τα στοιχεία τους είναι αλληλένδετα (χρονολογικά και από την άποψη της δομής) και έχουν στο σύνολό τους ως στόχο την αντιμετώπιση του προβλήματος της χρηματοδότησης της FIH.
                  
               5.1.1.   Κρατικοί πόροι
         
         
                     (83)
                  
                  
                     Τα μέτρα που περιγράφονται στις αιτιολογικές σκέψεις 25 έως 33 αφορούν κρατικούς πόρους, δεδομένου ότι χρηματοδοτήθηκαν απευθείας από την FSC, η οποία είναι κρατική εταιρεία (μέσω του υπουργείου Εμπορίου της Δανίας), υπεύθυνη για την παροχή διαφόρων ειδών μέτρων στήριξης σε δανικές τράπεζες στο πλαίσιο της χρηματοπιστωτικής κρίσης (65). Πρώτον, η FSC παρείχε 2 δισεκατ. κορόνες Δανίας σε μετρητά για τη συμφωνία αγοράς μετοχών της Newco. Δεύτερον, η FSC δεσμεύτηκε να χρηματοδοτήσει τα στοιχεία ενεργητικού της Newco, ενόσω η FIH αποπλήρωνε τα κρατικά εγγυημένα δάνειά της. Η δέσμευση αυτή μπορούσε να υπερβεί τα 13 δισεκατ. κορόνες Δανίας. Τρίτον, η FSC αποφάσισε να παραιτηθεί ποσού τόκων για την πληρωμή εγγύησης από την FIH Holding.
                  
               5.1.2.   Ύπαρξη πλεονεκτήματος
         
         
                     (84)
                  
                  
                     Τα μέτρα που περιγράφονται στις αιτιολογικές σκέψεις 25 έως 33 παρείχαν πλεονέκτημα, δεδομένου ότι οδήγησαν σε αρωγή για απομειωμένα περιουσιακά στοιχεία προς την FIH, βελτιώνοντας έτσι τους δείκτες κεφαλαιακής επάρκειας του ομίλου, ενώ παράλληλα επέτρεψαν στην τράπεζα να αντιμετωπίσει καλύτερα τα προβλήματα χρηματοδότησής της.
                  
               
                     (85)
                  
                  
                     Οι δανικές αρχές υποστήριξαν ότι τα μέτρα τήρησαν την αρχή του ιδιώτη επενδυτή σε συνθήκες οικονομίας αγοράς και, ως εκ τούτου, δεν συνιστούσαν κρατική ενίσχυση υπέρ του ομίλου FIH.
                  
               
                     (86)
                  
                  
                     Ως εκ τούτου, η Επιτροπή θα εκτιμήσει κατά πόσον τα μέτρα υπέρ του ομίλου FIH πληρούν το κριτήριο της αρχής του ιδιώτη επενδυτή σε συνθήκες οικονομίας αγοράς. Το εν λόγω κριτήριο, ωστόσο, εξετάζει κατά πόσον ένας ιδιώτης επενδυτής θα συμμετείχε σε συγκεκριμένη πράξη με τους ίδιους όρους και προϋποθέσεις όπως ο δημόσιος επενδυτής κατά τη στιγμή κατά την οποία ελήφθη η απόφαση για τη διάθεση δημοσίων πόρων. Δεν υφίσταται κρατική ενίσχυση όταν τα δημόσια κονδύλια χορηγούνται σε περιστάσεις και υπό όρους που αντιστοιχούν στους όρους της αγοράς.
                  
               
                     (87)
                  
                  
                     Στη συγκεκριμένη περίπτωση του ομίλου FIH, η Επιτροπή θεωρεί ότι είναι σημαντικό να εξετάσει i) αν αρχικά υπήρξε ιδιώτης επενδυτής πρόθυμος να χρηματοδοτήσει τα μέτρα με τους ίδιους όρους και προϋποθέσεις με τους οποίους χρηματοδότησε το κράτος μέλος, ii) εάν ναι, ποια ήταν η απόδοση της επένδυσης που επεδίωκε, σε σύγκριση με αυτήν που επεδίωκε το κράτος, και iii) σε περίπτωση απουσίας ιδιωτικού ενδιαφέροντος, ποια θα ήταν η αναμενόμενη απόδοση (66) και η κατανομή των δυνητικών αποδόσεων των μέτρων για το κράτος, σε σύγκριση με εκείνες που θα ανέμενε ένας επενδυτής στην αγορά, εάν επρόκειτο να λάβει μέτρα υπό κανονικές συνθήκες οικονομίας της αγοράς. Εάν το κράτος αποδέχεται αυτούς τους όρους ή καλύτερους, μπορεί να θεωρηθεί ότι τα μέτρα χορηγούνται σύμφωνα με τους όρους της αγοράς. Ειδικότερα, είναι σημαντικό να ελεγχθεί αν η συναλλαγή στο σύνολό της παράγει θετικές ταμειακές ροές, γιατί κανένας ιδιώτης επενδυτής, ο οποίος έχει ως στόχο τη μεγιστοποίηση των κερδών του, δεν θα αναλάμβανε μια ζημιογόνο δραστηριότητα.
                  
               
                     (88)
                  
                  
                     Το στοιχείο που αποδεικνύει με τον σαφέστερο τρόπο ότι η συναλλαγή είναι σύμφωνη με την αρχή του ιδιώτη επενδυτή σε συνθήκες οικονομίας αγοράς είναι η απόδειξη του ότι όχι μόνο οι όροι της συμφωνίας θα ήταν αποδεκτοί από έναν υποθετικό επενδυτή της οικονομίας της αγοράς, αλλά και ότι υπάρχει όντως τέτοιος επενδυτής που συμμετέχει στην ίδια επένδυση με τους ίδιους όρους με τους οποίους συμμετέχει το κράτος. Η παρουσία άλλων επενδυτών παρέχει ένα σημείο αναφοράς προκειμένου η Επιτροπή να αξιολογήσει τη δυνατότητα εφαρμογής της αρχής του ιδιώτη επενδυτή σε συνθήκες οικονομίας αγοράς.
                  
               
                     (89)
                  
                  
                     Την περίοδο που η Δανία χορήγησε τα μέτρα, δεν υπήρχε φορέας της αγοράς, διατεθειμένος να χορηγήσει μέτρα προς την FIH παρόμοια με εκείνα που χορηγούνται από κρατικά ελεγχόμενους φορείς. Ειδικότερα, ούτε η κοινοπραξία ιδιοκτητών ούτε κάποιος τρίτος εξέφρασαν την πρόθεση να επενδύσουν στην FIH. Η Επιτροπή δεν έχει λόγους να συμπεράνει ότι, υπό αυτές τις συνθήκες, ένας φορέας της οικονομίας της αγοράς θα ήταν πρόθυμος να συμμετάσχει στα μέτρα. Η απουσία ιδιωτικού ενδιαφέροντος, είναι μια ένδειξη των οικονομικών δυσκολιών και της αδύναμης θέσης της τράπεζας.
                  
               
                     (90)
                  
                  
                     Σε περίπτωση απουσίας ενός φορέα που να προτίθεται να επενδύσει με τους ίδιους όρους με τους οποίους επενδύει το κράτος, μπορεί ωστόσο να θεωρηθεί ότι ένα μέτρο δεν περιέχει ενίσχυση, εάν σε παρόμοιες περιστάσεις, ένας ιδιώτης επενδυτής χορηγούσε την ίδια χρηματοδότηση, ζητώντας απόδοση τουλάχιστον τόσο υψηλή όσο η απόδοση που έλαβε το κράτος. Η αξιολόγηση αυτή θα πρέπει, καταρχήν, να βασίζεται σε ένα επιχειρηματικό σχέδιο, λαμβάνοντας υπόψη τις διαθέσιμες πληροφορίες και τις προβλεπόμενες εξελίξεις κατά την περίοδο χορήγησης της δημόσιας χρηματοδότησης και να μην στηρίζεται σε οποιαδήποτε ανάλυση με βάση μεταγενέστερες καταστάσεις.
                  
               
                     (91)
                  
                  
                     Επιπλέον, μία από τις καταστάσεις στις οποίες είναι πιο δύσκολο να εφαρμοστεί η αρχή του ιδιώτη επενδυτή σε συνθήκες οικονομίας αγοράς είναι όταν μια εταιρεία είναι ήδη δικαιούχος κρατικής ενίσχυσης. Στην προκειμένη περίπτωση, η FIH είχε ήδη λάβει επιπλέον κεφάλαια, στις 30 Ιουνίου 2009, τα οποία εξόφλησε στις 2 Ιουλίου 2012. Τα υβριδικά μέσα που χρησιμοποιήθηκαν για την ανακεφαλαιοποίηση αποπληρώθηκαν με 11,45 %. Η FIH συμμετείχε επίσης στο καθεστώς εγγυήσεων της Δανίας. Αν και τα στοιχεία αυτά δεν αποκλείουν την εφαρμογή της αρχής του ιδιώτη επενδυτή σε συνθήκες οικονομίας αγοράς στην περίπτωση αυτή καθαυτή, είναι ενδεικτικά των δυσκολιών που αντιμετώπισε η FIH και θα μπορούσε να επηρεάσει την προθυμία των ιδιωτών επενδυτών να επενδύσουν στα μέτρα. Η προηγούμενη ενίσχυση στρεβλώνει ήδη τις οικονομικές συνθήκες, δημιουργώντας μια αίσθηση διαρκούς κρατικής στήριξης. Στην αξιολόγησή της, η Επιτροπή έλαβε υπόψη την αντικατάσταση των πλεονεκτημάτων αυτών με νέα.
                  
               
                     (92)
                  
                  
                     Η FSA θεωρούσε ότι η FIH βρισκόταν σε επισφαλή θέση, δεδομένου ότι υπήρχε σημαντικός κίνδυνος για την FIH να μην είναι ικανή να ανταποκριθεί στις νόμιμες απαιτήσεις ρευστότητας κατά τη λήξη του κρατικά εγγυημένου χρέους. Η κατάσταση αυτή θα μπορούσε, ως εκ τούτου, να έχει οδηγήσει σε ανάκληση της τραπεζικής άδειας της FIH (67). Ως εκ τούτου, η θέση της FSA συνάδει με την εκτίμηση της Επιτροπής ότι ένας ιδιώτης επενδυτής θα ήταν απίθανο να επενδύσει στην FIH. Παρά το γεγονός ότι θα μπορούσε να υποστηριχθεί ότι η έκθεση της FSA δεν δημοσιοποιήθηκε, ο ιδιώτης επενδυτής θα είχε πρόσβαση στο προφίλ ληκτότητας του κρατικά εγγυημένου χρέους της FIH και, συνεπώς, θα ήταν σε θέση να καταλήξει στο ίδιο συμπέρασμα.
                  
               
                     (93)
                  
                  
                     Σε περίπτωση απουσίας ιδιώτη επενδυτή, για τον περαιτέρω έλεγχο της εφαρμογής της αρχής του ιδιώτη επενδυτή σε συνθήκες οικονομίας αγοράς, η Επιτροπή οφείλει να αξιολογήσει κατά πόσον η συνολική απόδοση των μέτρων υπέρ της FIH είναι ίση ή μεγαλύτερη από την αναμενόμενη απόδοση που ένας υποθετικός ιδιώτης επενδυτής θα απαιτούσε ώστε να προβεί σε αυτή την επένδυση. Η αναμενόμενη απόδοση των μέτρων εξαρτάται από τη μελλοντική ροή εσόδων από ταμιακές ροές, οι οποίες θα πρέπει να προεξοφλούνται στην παρούσα αξία τους, ώστε να προσδιοριστεί η καθαρή παρούσα αξία της χρησιμοποιώντας ένα κατάλληλο προεξοφλητικό επιτόκιο.
                  
               
                     (94)
                  
                  
                     Στηριζόμενη στις συμβουλές εμπειρογνωμόνων, η Επιτροπή υπολόγισε την αγοραία αξία των στοιχείων ενεργητικού της Newco και διατύπωσε σε μοντέλο την αναμενόμενη απόδοση για την FSC για ολόκληρη την κατανομή της αξίας εκκαθάρισης των καθαρών περιουσιακών στοιχείων της Newco. Με τον τρόπο αυτόν, έλαβε υπόψη όλα τα στοιχεία της συμφωνίας αγοράς μετοχών, όπως την καθαρή ρευστοποιήσιμη αξία, τα έσοδα και τα έξοδα της FSC και του ομίλου FIH και την προσαρμογή της τιμής αγοράς, η οποία περιελάμβανε το δάνειο απορρόφησης ζημιών. Η χρήση ενός μοντέλου κατανομής είναι απαραίτητη για τον υπολογισμό της καθαρής παρούσας αξίας τόσο των οφελών που απορρέουν από συμμετοχή κατά 25 % στην αύξηση της αξίας των ιδίων κεφαλαίων όσο και των αρνητικών επιπτώσεων από τον συνδυασμό μεγάλων απωλειών περιουσιακών στοιχείων της Newco και αθέτησης της FIH Holding, αν ένα τέτοιο σενάριο επρόκειτο να υλοποιηθεί (68).
                     
                        
                  
               
                     (95)
                  
                  
                     Το διάγραμμα παρουσιάζει, για τις διαφορετικές τιμές ρευστοποίησης των στοιχείων ενεργητικού της Newco (από 5,1 δισεκατ. κορόνες Δανίας σε 28,3 δισεκατ. κορόνες Δανίας), την καθαρή παρούσα αξία της συμφωνίας αγοράς μετοχών. Η πιθανότητα υλοποίησης του κάθε σεναρίου υποδεικνύεται με τη διακεκομμένη γραμμή κατά τη δεξιά κλίμακα (0,1 % έως 7,5 %). Σύμφωνα με τα πιο πιθανά σενάρια, η απόδοση είναι ελαφρώς αρνητική.
                  
               
                     (96)
                  
                  
                     Επιπλέον, το διάγραμμα δείχνει ότι η συνολική σταθμισμένη βάσει πιθανοτήτων καθαρή παρούσα αξία της συμφωνίας αγοράς μετοχών ήταν επίσης αρνητική. Ο υπολογισμός των εμπειρογνωμόνων δείχνει ότι ανερχόταν σε 726 εκατ. κορόνες Δανίας. Ως εκ τούτου, η συμφωνία αγοράς μετοχών δημιουργούσε ζημία αντί για κέρδος. Ένας επενδυτής σε συνθήκες οικονομίας της αγοράς θα απαιτούσε απόδοση ιδίων κεφαλαίων τουλάχιστον 10 % (69) ετησίως για μια παρόμοια επένδυση ύψους 2 δισεκατ. κορονών Δανίας, η οποία θα απέδιδε περίπου 1,33 δισεκατ. κορόνες Δανίας κατά την επταετή λειτουργία της Newco. Συνεπώς, η Επιτροπή καταλήγει στο συμπέρασμα ότι κανένας επενδυτής σε συνθήκες οικονομίας της αγοράς δεν θα ήταν πρόθυμος να επενδύσει με όρους και προϋποθέσεις ισοδύναμες με εκείνες της συμφωνίας αγοράς μετοχών. Ως εκ τούτου, τα μέτρα δεν είναι σύμφωνα με την αρχή του ιδιώτη επενδυτή σε συνθήκες οικονομίας αγοράς. (70)
                     
                  
               
                     (97)
                  
                  
                     Θα πρέπει να σημειωθεί ότι, κατά τον υπολογισμό που αναφέρεται στις αιτιολογικές σκέψεις 94 έως 96, η Επιτροπή έλαβε υπόψη την αλληλογραφία από τη Δανία στις 7 Φεβρουαρίου και στις 11 Μαρτίου 2013, καθώς και μεταγενέστερη αλληλογραφία (71) στην οποία η Δανία υπέβαλε προηγουμένως μη δημοσιοποιηθέντα στοιχεία, όπως ειδικές ερμηνείες των συνιστωσών της μεταβλητής τιμής της αγοράς, την ημερομηνία αναφοράς των μητρώων δανείων που επρόκειτο να μεταβιβαστούν από την FIH στη Newco, την εξέλιξη της πιστωτικής ποιότητας του χαρτοφυλακίου μεταξύ Δεκεμβρίου 2011 και Σεπτεμβρίου 2012 και μια πιο διεξοδική ανάλυση των «αδιάθετων πιστωτικών ορίων» στο χαρτοφυλάκιο.
                  
               
                     (98)
                  
                  
                     Επιπλέον, οι ποσοτικοί προσδιορισμοί που περιέχονται στα επιχειρήματα της Δανίας (72) δεν αντέχουν σε έλεγχο. Τα ποσά των εκ των προτέρων απομειώσεων και των προβλέψεων κινδύνων δεν τεκμηριώνονταν από ανεξάρτητη έκθεση αξιολόγησης (73). Επιπλέον, κατά την εξέταση του ενδεχομένου να μην είναι ο όμιλος FIH σε θέση να καταβάλει τις εκ των υστέρων εγγυήσεις, δεν προκύπτει κανένα στοιχείο που να τεκμηριώνει ότι οι απώλειες της Newco δεν θα υπερβούν τα 2,7 δισεκατ. κορόνες Δανίας, περίπτωση στην οποία η FSC (και ως εκ τούτου, την κυβέρνηση της Δανίας) θα ήταν συμβατικά υποχρεωμένη να προβεί σε ανακεφαλαιοποίηση της Newco πριν από την τελική εκκαθάριση της. Ως εκ τούτου, η Επιτροπή καταλήγει στο συμπέρασμα ότι ο ισχυρισμός ότι τυχόν επενδυτικές ζημίες θα περιορίζονταν στο 1,05 δισεκατ. κορόνες Δανίας δεν τεκμηριώνεται.
                  
               
                     (99)
                  
                  
                     Το γεγονός ότι οι όροι των μέτρων αποτέλεσαν αντικείμενο διαπραγμάτευσης μεταξύ της FSC και της FIH Holding δεν σημαίνει απαραίτητα ότι τα μέτρα εκτελέστηκαν σύμφωνα με τους όρους της αγοράς. Εάν η Δανία σκόπευε να χορηγήσει ένα σημαντικό ποσό συμπληρωματικής ενίσχυσης σε μια τράπεζα η οποία αντιμετωπίζει σοβαρές δυσκολίες ρευστότητας, το γεγονός αυτό από μόνο του δεν θα απέκλειε τη διεξαγωγή διαπραγματεύσεων μεταξύ των αρχών και της εν λόγω τράπεζας για συγκεκριμένα σημεία της συναλλαγής. Λόγω του διμερούς χαρακτήρα των διαπραγματεύσεων, δεν είχαν χαρακτηριστικά ανοικτού διαγωνισμού χωρίς διακρίσεις ούτε μπορούν να συγκριθούν με παρόμοιες συναλλαγές της αγοράς. Ως εκ τούτου, η συμμόρφωση των μέτρων με τις συνθήκες της αγοράς δεν προκύπτει αυτόματα από το γεγονός ότι έγιναν διαπραγματεύσεις.
                  
               
                     (100)
                  
                  
                     Όσον αφορά την έκθεση της KPMG της 7ης Ιουνίου 2012, η Επιτροπή συμφωνεί ότι, λόγω της πολυπλοκότητας των μέτρων, οι όροι και οι προϋποθέσεις τους θα πρέπει να αξιολογούνται στο σύνολό τους, γιατί δεν υπάρχουν επιμέρους διατάξεις οι οποίες αφορούν την αμοιβή του κάθε επιμέρους στοιχείου. Ωστόσο, η ανάλυση που περιέχει η εν λόγω έκθεση KPMG παραβλέπει τη δυνατότητα πιο ακραίων δυσμενών σεναρίων σύμφωνα με τα οποία η FIH Holding μπορεί να μην είναι σε θέση να τηρήσει τις δεσμεύσεις της. Επιπλέον, η ανάλυση δεν εξέτασε το ζήτημα της αμοιβής σχετικά με το κεφάλαιο των 2,0 δισεκατ. κορονών Δανίας που επενδύθηκε. Σύμφωνα με την αιτιολογική σκέψη 98, δεν υφίσταται συμμόρφωση με τη συμπεριφορά της αγοράς, δεδομένου ότι δεν υπάρχει καμία ετήσια αμοιβή επί του κεφαλαίου και δεδομένης της απλής συμμετοχής 25 % σε αύξηση της αξίας των μετοχών κατά τη διάρκεια μιας επενδυτικής περιόδου επτά ετών, τόσο σε αυτόνομη βάση όσο και ως παράμετρος σε ολόκληρο το μοντέλο αμοιβών (74).
                  
               
                     (101)
                  
                  
                     Στο πλαίσιο αυτό, η Επιτροπή σημειώνει ότι, σύμφωνα με την προηγούμενη υβριδική ανακεφαλαιοποίηση κατηγορίας 1 (75), η FIH όφειλε να καταβάλει ετήσιο τοκομερίδιο 11.46 % ετησίως. Επιπλέον, στις αρχές Μαρτίου 2012, τα δάνεια της FIH με εξοφλητική προτεραιότητα ήταν εισηγμένα στην αγορά με τεκμαρτή απόδοση που υπερέβαινε το 10 %. Ως εκ τούτου, δικαιολογείται η συλλογιστική της Επιτροπής ότι η αποζημίωση για το κεφάλαιο πρέπει να είναι τουλάχιστον 10 %. Ένας ιδιώτης επενδυτής θα απαιτούσε πιθανώς μια αμοιβή που υπερβαίνει αυτό το επίπεδο, ενόψει των ιδιαίτερων κινδύνων που συνδέονται με τη συγκέντρωση και την κατώτερη ποιότητα (76) του χαρτοφυλακίου ακινήτων της Newco εκτός από την κατώτερη πιστωτική κατάταξη της επένδυσης σε μετοχικό κεφάλαιο. Ως εκ τούτου, η αμοιβή του 6,5 %, όπως προτάθηκε από τη Δανία (77) είναι σαφώς ανεπαρκής. Θα πρέπει επίσης να σημειωθεί ότι η συναλλαγή παράγει αρνητική αναμενόμενη απόδοση.
                  
               
                     (102)
                  
                  
                     Η Επιτροπή καταλήγει στο συμπέρασμα ότι τα μέτρα υπέρ της FIH δεν συνάδουν με την αρχή του ιδιώτη επενδυτή σε συνθήκες οικονομίας αγοράς. Η εκτίμηση αυτή, και ιδίως το γεγονός ότι η Επιτροπή δεν χρειάζεται να λάβει υπόψη τους χρηματοοικονομικούς κινδύνους στους οποίους ήταν εκτεθειμένη η FSC λόγω των μέτρων ενίσχυσης του 2009, επιβεβαιώθηκε από την απόφαση του Δικαστηρίου, της 6ης Μαρτίου 2018 (78).
                  
               5.1.3.   Επιλεκτικότητα
         
         
                     (103)
                  
                  
                     Η χρήση των μέτρων αφορούσε μόνο τον όμιλο FIH και τη Newco. Κατά συνέπεια, τα μέτρα ήταν επιλεκτικά.
                  
               5.1.4.   Στρέβλωση του ανταγωνισμού και επιπτώσεις στις συναλλαγές μεταξύ κρατών μελών
         
         
                     (104)
                  
                  
                     Τα μέτρα βοήθησαν την FIH να ενισχύσει τη θέση της ως προς την κεφαλαιακή επάρκεια και τη ρευστότητά της σε σχέση με τους ανταγωνιστές της, οι οποίοι δεν μπορούσαν να επωφεληθούν από παρόμοια μέτρα. Συνεπώς, το μέτρο επέτρεψε στην FIH να βελτιώσει τη θέση της στην αγορά. Το μέτρο αυτό, ως εκ τούτου, θα μπορούσε να οδηγήσει σε στρέβλωση του ανταγωνισμού.
                  
               
                     (105)
                  
                  
                     Δεδομένης της ολοκλήρωσης της τραπεζικής αγοράς σε ευρωπαϊκό επίπεδο, το πλεονέκτημα που παρείχε στην FIH έγινε αισθητό από τους ανταγωνιστές, τόσο στη Δανία (όπου λειτουργούν τράπεζες άλλων κρατών μελών) όσο και σε άλλα κράτη μέλη. Πρέπει συνεπώς να θεωρηθεί ότι τα μέτρα επηρεάζουν δυνητικά το εμπόριο μεταξύ των κρατών μελών.
                  
               5.2.   Ποσό της ενίσχυσης
         
         
                     (106)
                  
                  
                     Το συνολικό ποσό της ενίσχυσης των μέτρων (79) υπολογίζεται σε περίπου 2,25 δισεκατ. κορόνες Δανίας (περίπου 300 εκατ. EUR). Για να ποσοτικοποιήσει το ποσό της ενίσχυσης, η Επιτροπή έλαβε υπόψη:
                     
                                 α)
                              
                              
                                 το όφελος που προκύπτει από τον τύπο συμφωνίας αγοράς μετοχών (0,73 δισεκατ. κορόνες Δανίας) (80),
                              
                           
                                 β)
                              
                              
                                 την παραίτηση από αμοιβή επενδύσεων σε μετοχικό κεφάλαιο (1,33 δισεκατ. κορόνες Δανίας) (81),
                              
                           
                                 γ)
                              
                              
                                 την καταβολή υπερβάλλοντος ποσού τόκων από τη Newco σχετικά με το Δάνειο Ένα, το δάνειο απορρόφησης ζημιών και την αρχική χρηματοδότηση (0,33 δισεκατ. κορόνες Δανίας)·
                              
                           
                                 δ)
                              
                              
                                 την καταβολή υπερβολικών διοικητικών εξόδων (0,14 δισεκατ. κορόνες Δανίας).
                              
                           
               
                     (107)
                  
                  
                     Ως ελαφρυντικό, η Επιτροπή έκρινε ότι το ποσόν της πρόωρης ακύρωση κρατικών εγγυήσεων ύψους 0,28 δισεκατ. κορονών Δανίας πρέπει να αφαιρεθεί από το συνολικό ποσό της ενίσχυσης.
                  
               
                     (108)
                  
                  
                     Όπως αναφέρεται στις αιτιολογικές σκέψεις 82 και 100, η Επιτροπή υιοθέτησε ολιστική προσέγγιση στην αποτίμηση όλων των τόκων και άλλων ταμειακών ροών, εξόδων και εγγυήσεων, λαμβάνοντας υπόψη:
                     
                                 α)
                              
                              
                                 την ανησυχία της Δανίας ότι η Επιτροπή δεν θα απέδιδε τη δέουσα προσοχή στην οικονομική πραγματικότητα όλων των πτυχών των μέτρων, όπως το δάνειο απορρόφησης ζημιών·
                              
                           
                                 β)
                              
                              
                                 το γεγονός ότι δεν θα μπορούσαν όλα τα στοιχεία της συναλλαγής να συνδεθούν με ένα συγκεκριμένο στοιχείο στον τύπο υπολογισμού της αμοιβής.
                              
                           
               
                     (109)
                  
                  
                     Σύμφωνα με την ανακοίνωση περί απομειωμένων περιουσιακών, η Επιτροπή βασίστηκε σε εξωτερικούς εμπειρογνώμονες για την παροχή συμβουλών αποτίμησης (82).
                  
               5.3.   Συμβιβάσιμο της ενίσχυσης
         
         5.3.1.   Νομική βάση για την αξιολόγηση του συμβιβάσιμου της ενίσχυσης
         
         
                     (110)
                  
                  
                     Το άρθρο 107 παράγραφος 3 στοιχείο β) της ΣΛΕΕ προβλέπει ότι οι ενισχύσεις δύνανται να θεωρηθούν συμβιβάσιμες με την εσωτερική αγορά, εάν χορηγούνται για «την άρση σοβαρής διαταραχής της οικονομίας κράτους μέλους». Λαμβάνοντας υπόψη τις παρούσες συνθήκες, αλλά και τις συνθήκες στις χρηματοπιστωτικές αγορές κατά τη λήψη της απόφασης διάσωσης και κίνησης της διαδικασίας, η Επιτροπή θεωρεί ότι τα μέτρα αυτά μπορούν να εξεταστούν στο πλαίσιο της διατάξεως αυτής.
                  
               
                     (111)
                  
                  
                     Η Επιτροπή αναγνωρίζει ότι η οικονομική κρίση έχει δημιουργήσει εξαιρετικές περιστάσεις, κατά τις οποίες η πτώχευση μιας τράπεζας μπορεί να υπονομεύσει την εμπιστοσύνη στο χρηματοπιστωτικό σύστημα στο σύνολό του, τόσο σε εθνικό όσο και σε διεθνές επίπεδο. Αυτό μπορεί να ισχύει ακόμη και για μια μικρή τράπεζα, η οποία δεν αντιμετωπίζει άμεση δυσκολία, αλλά βρίσκεται υπό αυστηρότερη εποπτεία από τη ρυθμιστική αρχή του χρηματοπιστωτικού τομέα, όπως η FIH. Το χρέος διάρκειας δύο έως τεσσάρων ετών της τράπεζας αυτής αποτιμήθηκε σε περιθώριο 600-700 μονάδων βάσης επιπλέον του Euribor κατά τον χρόνο λήψης της απόφασης για τη διάσωση και την κίνηση της διαδικασίας. Αυτό το επίπεδο αποτίμησης αποτελεί σαφή ένδειξη του επικείμενου κινδύνου. Σε τέτοιες περιπτώσεις, μπορεί να κριθεί αναγκαία η έγκαιρη παρέμβαση προκειμένου να αποφευχθεί η αστάθεια του οικείου ιδρύματος και ο κίνδυνος για τη χρηματοπιστωτική σταθερότητα. Αυτό ισχύει ειδικότερα στην περίπτωση μιας μικρής οικονομίας, όπως η Δανία, όπου οι αντισυμβαλλόμενοι έχουν την τάση να μη διακρίνουν μεταξύ μεμονωμένων τραπεζών, επεκτείνοντας έτσι την έλλειψη εμπιστοσύνης που δημιουργείται από την πτώχευση μιας τράπεζας σε ολόκληρο τον τομέα. Ως εκ τούτου, η νομική βάση για την αξιολόγηση της συμβατότητας όλων των μέτρων που καλύπτονται από την παρούσα απόφαση είναι το άρθρο 107 παράγραφος 3 στοιχείο β) της Συνθήκης.
                  
               
                     (112)
                  
                  
                     Όσον αφορά ειδικότερα τη συμβατότητα της μεταβίβασης των περιουσιακών στοιχείων της FSC, η Επιτροπή θα αξιολογήσει τα μέτρα σε σχέση με την ανακοίνωση περί απομειωμένων περιουσιακών στοιχείων.
                  
               
                     (113)
                  
                  
                     Στη συνέχεια, η Επιτροπή θα αξιολογήσει τη συμβατότητα των μέτρων αναδιάρθρωσης σε σχέση με την ανακοίνωση για την αναδιάρθρωση.
                  
               5.3.2.   Συμβατότητα της ενίσχυσης με την ανακοίνωση περί απομειωμένων περιουσιακών στοιχείων
         
         
                     (114)
                  
                  
                     Η ανακοίνωση περί απομειωμένων περιουσιακών στοιχείων καθορίζει τις αρχές σχετικά με την αποτίμηση και τη μεταβίβαση των απομειωμένων περιουσιακών στοιχείων και τη συμβατότητα των μέτρων με τη Συνθήκη. Πρέπει να εκτιμηθεί κατά πόσον η ενίσχυση περιορίζεται στο ελάχιστο και υπάρχει επαρκής ιδία συνεισφορά της τράπεζας και των μετόχων της.
                  
               
                     (115)
                  
                  
                     Σύμφωνα με το σημείο 21 της ανακοίνωσης περί απομειωμένων περιουσιακών στοιχείων, οι τράπεζες θα πρέπει να επωμιστούν, στον μέγιστο βαθμό, τις ζημίες που συνδέονται με απομειωμένα περιουσιακά στοιχεία. Το σημείο 21 προβλέπει ότι απαιτείται κατάλληλη αμοιβή του κράτους ως αντάλλαγμα για τα μέτρα αρωγής για απομειωμένα περιουσιακά στοιχεία, οποιαδήποτε μορφή και αν έχουν, έτσι ώστε να εξασφαλιστεί ισοδύναμη ευθύνη των μετόχων και καταμερισμός του κόστους, ανεξαρτήτως του μοντέλου που επιλέγεται.
                  
               
                     (116)
                  
                  
                     Στην αρχική τους μορφή, τα μέτρα προέβλεπαν αμοιβή ίση με το κόστος χρηματοδότησης της δανικής κυβέρνησης, συν 100 μόνον μονάδες βάσης για τη ρευστότητα. Δεν προβλεπόταν αμοιβή για την επένδυση σε μετοχικό κεφάλαιο, εκτός από μερική άνοδο (25 %) σε περίπτωση που, κατά το κλείσιμο, υπήρχε πλεόνασμα μέσω του μηχανισμού αναπροσαρμογής της τιμής. Επιπλέον, σε ένα αρνητικό σενάριο, όπου το χαρτοφυλάκιο των περιουσιακών στοιχείων της Newco θα επιδεινωνόταν σημαντικά, η αποζημίωση για την FSC θα παρεχόταν από τη FIH Holding η οποία, υπό αυτές τις συνθήκες, πιθανόν να μην ήταν σε θέση να ανταποκριθεί στις υποχρεώσεις της. Φαινόταν επομένως μάλλον απίθανο, σύμφωνα με τις αιτιολογικές σκέψεις 66 έως 73 της απόφασης διάσωσης και κίνησης της διαδικασίας, η αμοιβή και η ίδια συμμετοχή να ήταν αρκετές για να καταστήσουν τις ενισχύσεις συμβατές με την εσωτερική αγορά σύμφωνα με τις κατευθυντήριες γραμμές στην ανακοίνωση περί απομειωμένων περιουσιακών στοιχείων.
                  
               
                     (117)
                  
                  
                     Σύμφωνα με το σημείο 39 της ανακοίνωσης περί απομειωμένων περιουσιακών στοιχείων, η Επιτροπή ανέλυσε συνεπώς διεξοδικά την αγοραία αξία των μέτρων. Με τη βοήθεια ενός εξωτερικού εμπειρογνώμονα, εκτίμησε μια πιθανολογική κατανομή των αποτελεσμάτων για το χαρτοφυλάκιο των περιουσιακών στοιχείων της Newco και υπολόγισε το αποτέλεσμα για τις πιθανές τελικές αξίες εκκαθάρισης στοιχείων ενεργητικού μέσω της συμφωνίας αγοράς μετοχών.
                  
               
                     (118)
                  
                  
                     Στην αξιολόγησή της, η Επιτροπή διαπίστωσε πλεονεκτήματα μέσω παραίτησης αμοιβής του μετοχικού κεφαλαίου και πιθανές ζημίες που συνδέονται με την πιστωτική ποιότητα της FIH Holding, υπερβάλλοντες τόκους για το δάνειο απορρόφησης ζημιών, υπερβάλλοντα περιθώρια (spreads) για τη χρηματοδότηση της Newco από τη FIH και υπερβάλλοντα διοικητικά έξοδα για τη διαχείριση και τα παράγωγα μέσα αντιστάθμισης. Η Επιτροπή διαπίστωσε επίσης ελαφρυντικές περιστάσεις, όπως η πρόωρη ακύρωση των κρατικών εγγυήσεων. Συνολικά, τα μέτρα περιείχαν ένα στοιχείο κρατικής ενίσχυσης ύψους περίπου 2,25 δισεκατ. κορονών Δανίας.
                  
               
                     (119)
                  
                  
                     Λαμβάνοντας υπόψη τα σημεία 40 και 41 της ανακοίνωσης περί απομειωμένων περιουσιακών στοιχείων, η διαφορά μεταξύ της τιμής μεταβίβασης και της πραγματικής οικονομικής αξίας εκτιμήθηκε με την εκτέλεση του ίδιου υπολογισμού όπως για την εκτίμηση της αγοραίας αξίας με δύο προσαρμογές. Πρώτον, η κατανομή των αποτελεσμάτων βασίστηκε στις πραγματικές οικονομικές αξίες του χαρτοφυλακίου των περιουσιακών στοιχείων, αντί για τις τιμές της αγοράς. Δεύτερον, η απαιτούμενη αμοιβή για τις μετοχές βασίστηκε στην πραγματική καθαρή κεφαλαιακή αρωγή την οποία θα παρείχαν τα μέτρα.
                  
               
                     (120)
                  
                  
                     Στην απόφαση του 2014, μετά από δήλωση που πραγματοποίησε η FSA, η Επιτροπή εκτίμησε την ακαθάριστη κεφαλαιακή αρωγή την οποία θα παρείχαν τα μέτρα, στο επίπεδο της FIH Holding, σε 375 εκατ. κορόνες Δανίας (83). Το ποσό αυτό θα μπορούσε να αναλυθεί ως εξής:
                     
                                 α)
                              
                              
                                 275 εκατ. κορόνες Δανίας λόγω μειωμένου κινδύνου ρευστότητας·
                              
                           
                                 β)
                              
                              
                                 100 εκατ. κορόνες Δανίας λόγω κινδύνου για τα κέρδη.
                              
                           
               
                     (121)
                  
                  
                     Ο κίνδυνος για τα κέρδη αντιστοιχούσε στον κίνδυνο της FIH να αναγκαστεί να προσελκύσει πρόσθετα κεφάλαια για να καλύψει τις ζημίες που αναμένονταν για το επόμενο έτος. Ωστόσο, στην προκειμένη περίπτωση, η FIH είχε εσφαλμένα αποδώσει θετική εξέλιξη στον υπολογισμό του κινδύνου για τα κέρδη, καθώς υπέθετε αναμενόμενη εξοικονόμηση τόκων λόγω πρόωρης εξόφλησης των υβριδικών κεφαλαίων ύψους 1.9 δισεκατ. κορονών Δανίας (84). Η εν λόγω εξοικονόμηση δεν θα μπορούσε να δημιουργήσει κίνδυνο να απαιτηθεί πρόσθετο κεφάλαιο και, ως εκ τούτου, δεν υπήρξε κεφαλαιακή αρωγή για την FIH υπό τη θέση κινδύνου για τα έσοδα. Αυτός ο εσφαλμένος υπολογισμός επαναλήφθηκε σε δήλωση της FSA, αλλά αργότερα, σε μεταγενέστερη αλληλογραφία, διορθώθηκε. Ωστόσο, δεδομένου ότι στην απόφαση του 2014 η Επιτροπή στηρίχθηκε στον αρχικό υπολογισμό, η Επιτροπή καθόρισε το αποτέλεσμα της κεφαλαιακής αρωγής σε 375 εκατ. κορόνες Δανίας και όχι σε 275 εκατ. κορόνες Δανίας. Για τον λόγο αυτό, το Γενικό Δικαστήριο, με απόφαση της 19ης Σεπτεμβρίου 2019, ακύρωσε την απόφαση του 2014. Επομένως, το ορθό ποσό της κεφαλαιακής αρωγής από τα μέτρα ενίσχυσης θα πρέπει να καθοριστεί σε 275 εκατ. κορόνες Δανίας. Η εν λόγω κεφαλαιακή αρωγή θα πρέπει να αμείβεται δεόντως ώστε το μέτρο να είναι συμβατό με την ανακοίνωση περί απομειωμένων περιουσιακών στοιχείων. Η Επιτροπή εκτιμά ότι η αμοιβή που απαιτείται για να συμβιβάζεται η κεφαλαιακής αρωγή με την ανακοίνωση περί απομειωμένων περιουσιακών στοιχείων θα πρέπει να ανέρχεται τουλάχιστον σε 10 % ετησίως (85).
                  
               
                     (122)
                  
                  
                     Επιπλέον, η Επιτροπή διαπίστωσε επίσης ότι η αξία μεταβίβασης των στοιχείων ενεργητικού υπερέβαινε κατά 254 εκατ. κορόνες Δανίας την πραγματική οικονομική τους αξία (86), ποσό για το οποίο έπρεπε να υπολογιστεί αμοιβή και το οποίο έπρεπε να ανακτηθεί.
                  
               
                     (123)
                  
                  
                     Επιπλέον, 143,2 εκατ. κορόνες Δανίας σε υπερβάλλοντα έξοδα έπρεπε να επιστραφούν.
                  
               
                     (124)
                  
                  
                     Προκειμένου να ευθυγραμμιστούν τα μέτρα με την ανακοίνωση περί απομειωμένων περιουσιακών στοιχείων:
                     
                                 α)
                              
                              
                                 στις 4 Δεκεμβρίου 2013, η FIH επέστρεψε το ποσό κατά το οποίο η αξία της μεταβίβασης υπερέβαινε την πραγματική οικονομική αξία των στοιχείων ενεργητικού, ήτοι 254 εκατ. κορόνες Δανίας (87)·
                              
                           
                                 β)
                              
                              
                                 στις 4 Δεκεμβρίου 2013, η FIH κατέβαλε επίσης αμοιβή ύψους 10 % ετησίως επί του αρχικού ποσού του αποτελέσματος της κεφαλαιακής αρωγής (συγκεκριμένα, επί των 275 εκατ. κορονών Δανίας) για την περίοδο μεταξύ Μαρτίου 2012 και 4 Δεκεμβρίου 2013 (88)·
                              
                           
                                 γ)
                              
                              
                                 η FIH θα κατέβαλε επίσης στην FSC αμοιβή ύψους 10 % ετησίως για το τροποποιημένο αποτέλεσμα της κεφαλαιακής αρωγής από τα μέτρα με ισχύ από την 4η Δεκεμβρίου 2013 και μετά, δηλαδή 21 εκατ. κορονών Δανίας (275 εκατ. μείον 254 εκατ. κορόνες Δανίας)·
                              
                           
                                 δ)
                              
                              
                                 η FIH θα επέστρεφε τα υπερβάλλοντα διοικητικά έξοδα (89).
                              
                           
               
                     (125)
                  
                  
                     Η Δανία έχει εξασφαλίσει ότι η FIH θα καταβάλει τα ποσά αυτά (90) και θα τηρήσει όλες τις συμφωνίες βάσει των εγγράφων τερματισμού των μέτρων (91).
                  
               
                     (126)
                  
                  
                     Η Δανία δεσμεύεται ότι η FIH δεν θα καταβάλει μερίσματα μέχρι την τελική εκκαθάριση των λογαριασμών της Newco βάσει της συμφωνίας αγοράς μετοχών, έτσι ώστε να περιορίσει τον πιστωτικό κίνδυνο που αντιμετωπίζει η FIH Holding για την FSC.
                  
               
                     (127)
                  
                  
                     Εν κατακλείδι, τα μέτρα στο σύνολό τους είναι ανάλογα, περιορίζονται στο ελάχιστο και παρέχουν επαρκή ιδία συμμετοχή από την FIH. Επιπλέον, λόγω της πληρωμής στην FSC που έλαβε χώρα στις 4 Δεκεμβρίου 2013 (92), καθώς και των πρόσθετων δεσμεύσεων όσον αφορά τις αμοιβές και τα έξοδα, τα μέτρα προβλέπουν κατάλληλη αμοιβή, σύμφωνα με την ανακοίνωση περί απομειωμένων περιουσιακών στοιχείων.
                  
               5.3.3.   Συμβατότητα της ενίσχυσης με την ανακοίνωση για την αναδιάρθρωση και την ανακοίνωση παράτασης του 2011 (93)
         
         α)   Βιωσιμότητα
         
                     (128)
                  
                  
                     Σύμφωνα με την ανακοίνωση περί αναδιαρθρώσεων, για να είναι συμβιβάσιμη με την εσωτερική αγορά βάσει του άρθρου 107 παράγραφος 3 στοιχείο β) της Συνθήκης, η αναδιάρθρωση ενός χρηματοπιστωτικού ιδρύματος στο πλαίσιο της τρέχουσας χρηματοπιστωτικής κρίσης πρέπει να οδηγεί σε αποκατάσταση της βιωσιμότητας της τράπεζας ή σε ομαλή εκκαθάρισή της, να διασφαλίζει ότι η ενίσχυση περιορίζεται στο ελάχιστο αναγκαίο, να περιλαμβάνει επαρκή ίδια συνεισφορά του δικαιούχου (καταμερισμός επιβαρύνσεων) και να περιέχει επαρκή μέτρα που περιορίζουν τη νόθευση του ανταγωνισμού.
                  
               
                     (129)
                  
                  
                     Σύμφωνα με την ανακοίνωση περί αναδιάρθρωσης, ένα κράτος μέλος πρέπει να παράσχει ένα ολοκληρωμένο σχέδιο αναδιάρθρωσης, το οποίο να καταδεικνύει πως θα αποκατασταθεί η μακροπρόθεσμη βιωσιμότητα του δικαιούχου χωρίς κρατική ενίσχυση, εντός εύλογου χρονικού διαστήματος και το αργότερο εντός πέντε ετών. Η μακροπρόθεσμη βιωσιμότητα επιτυγχάνεται όταν μια τράπεζα είναι σε θέση να ανταγωνιστεί στην αγορά για άντληση κεφαλαίων με τις δικές της δυνάμεις, σύμφωνα με τις σχετικές ρυθμιστικές απαιτήσεις. Προς τον σκοπό αυτό μια τράπεζα θα πρέπει να είναι σε θέση να καλύψει όλα τα έξοδα και να επιτύχει κατάλληλη αμοιβή για τα ίδια κεφάλαιά της δεδομένου του προφίλ κινδύνου της. Η αποκατάσταση της βιωσιμότητας θα πρέπει να απορρέει κυρίως από εσωτερικά μέτρα και να βασίζεται σε αξιόπιστο σχέδιο αναδιάρθρωσης.
                  
               
                     (130)
                  
                  
                     Το σχέδιο αναδιάρθρωσης που υπέβαλε η Δανία όσον αφορά την FIH, το οποίο καλύπτει την περίοδο μέχρι την 31η Δεκεμβρίου 2016, έδειχνε επιστροφή στη βιωσιμότητα στο τέλος της περιόδου αναδιάρθρωσης. Η τράπεζα αναμενόταν να παραμείνει κερδοφόρα και να βελτιώσει τα ετήσια αποτελέσματά της, ιδίως κατά την περίοδο 2013 – 2016, με επαρκή απόδοση των ιδίων κεφαλαίων σε νέες επιχειρηματικές δραστηριότητες. Σύμφωνα με το δυσμενέστερο σενάριο, η τράπεζα θα εξακολουθούσε να δημιουργεί κέρδη, με τα καθαρά κέρδη να παρουσιάζουν βελτίωση από 51 εκατ. κορόνες Δανίας (6,8 εκατ. EUR) το 2013 σε 122 εκατ. κορόνες Δανίας (16,27 εκατ. EUR) το 2016.
                  
               
                     (131)
                  
                  
                     Σύμφωνα με το σχέδιο αναδιάρθρωσης, την 31η Δεκεμβρίου 2016, ο δείκτης συνολικής κεφαλαιακής επάρκειας της FIH θα ανερχόταν στο 19,6 % και ο νόμιμος δείκτης ρευστότητας αναμενόταν την ίδια χρονική στιγμή να είναι 160 %. Όλοι αυτοί οι δείκτες υπερβαίνουν σημαντικά τις κανονιστικές ελάχιστες απαιτήσεις. Ως εκ τούτου, ο όμιλος φαινόταν καλά κεφαλαιοποιημένος και εφοδιασμένος με ικανοποιητική ρευστότητα.
                  
               
                     (132)
                  
                  
                     Μετά τα μέτρα, ιδίως τη μεταβίβαση των δανείων, η FIH ήταν σε θέση όχι μόνο να εξαγοράσει τα κρατικά εγγυημένα ομόλογα, το 2013, σε εύθετο χρόνο, αλλά και να αποπληρώσει, στις 2 Ιουλίου 2013, το υβριδικό κεφάλαιο που είχε λάβει από την κυβέρνηση.
                  
               
                     (133)
                  
                  
                     Τα μέτρα βελτίωσαν το προφίλ ρευστότητας της FIH, η οποία ήταν σε θέση να αποκτήσει νόμιμο δείκτη ρευστότητας 214 %, την 31η Δεκεμβρίου 2012, και αναμενόταν να έχει δείκτη 239,7 % την 31η Δεκεμβρίου 2013 (94), υπερβαίνοντας, συνεπώς. σημαντικά τις κανονιστικές απαιτήσεις ρευστότητας.
                  
               
                     (134)
                  
                  
                     Ειδικότερα, το κενό χρηματοδότησης που στο παρελθόν απείλησε την FIH έπαψε να υπάρχει με τον διαχωρισμό των περιουσιακών στοιχείων, με τη βοήθεια χρηματοδότησης ύψους 13 δισεκατ. κορονών Δανίας που δόθηκαν από την FSC στη Newco. Επιπλέον, η FSC δεσμεύτηκε για την ανακεφαλαιοποίηση της Newco κατά τη διάρκεια εφαρμογής των μέτρων, εάν είναι αναγκαίο (95). Κατά συνέπεια, προβλέφθηκαν τα τυχόν άμεσα προβλήματα ανακεφαλαιοποίησης για την FIH.
                  
               
                     (135)
                  
                  
                     Εν ολίγοις, με τη διασφάλιση τόσο της κερδοφορίας όσο και της ρευστότητας και με επαρκή κεφαλαιακή βάση, η FIH φαινόταν να είναι σε καλό δρόμο για την επίτευξη μακροπρόθεσμης βιωσιμότητας σε αυτόνομη βάση.
                  
               
                     (136)
                  
                  
                     Παρά το γεγονός ότι, στο δυσμενέστερο σενάριο, η προ φόρων κανονικοποιημένη απόδοση ιδίων κεφαλαίων προϋπολογιζόταν σε μόνο 0,9 %, την 31η Δεκεμβρίου 2013, και σε 2,0 % (96), την 31η Δεκεμβρίου 2016, σύμφωνα με το βέλτιστο σενάριο αναμενόταν κανονικοποιημένη απόδοση επί των ιδίων κεφαλαίων 10,3 % και 11,2 % για το 2013 και το 2016 αντίστοιχα.
                  
               
                     (137)
                  
                  
                     Η Επιτροπή συνήθως δεν χρησιμοποιεί την έννοια της «κανονικοποιημένης απόδοσης ιδίων κεφαλαίων», διότι συχνά οδηγεί σε υψηλότερη απόδοση ιδίων κεφαλαίων από ό,τι εάν οι υπολογισμοί γίνονταν με βάση την πραγματική καθαρή θέση. Σε αυτήν την περίπτωση, όμως, η Δανία ανέλαβε τη δέσμευση ότι η FIH Holding και η FIH θα διατηρήσουν συσσωρευμένα κέρδη σε υψηλό επίπεδο, ώστε να διασφαλίζεται καλύτερα η κατάλληλη πληρωμή στην FSC. Ειδικότερα εάν η Newco πραγματοποιούσε σημαντικά χαμηλότερα έσοδα από τα προβλεπόμενα από την FIH, η FIH (μέσω του δανείου απορρόφησης ζημιών) και η FIH Holding (μέσω της εγγύησης που δίδεται στην FSC) θα επιβαρύνονταν με το κόστος για την εξασφάλιση της αμοιβής της FIH σε επίπεδο ανάλογο με τους κανόνες περί κρατικών ενισχύσεων. Η συσσώρευση των κερδών εις νέον, ωστόσο, αύξησε τα ίδια κεφάλαια σε ένα σχετικά υψηλό επίπεδο (8,4 δισεκατ. κορόνες Δανίας, στο βέλτιστο σενάριο, 7,3 δισεκατ. κορόνες Δανίας στο δυσμενέστερο σενάριο), γεγονός που μείωσε τον δείκτη απόδοσης ιδίων κεφαλαίων. Η FIH δεν ήταν σε θέση να εμποδίσει την εν λόγω διαδικασία, εκτός εάν εμφάνιζε ζημίες (οι οποίες δεν είναι ούτε επιθυμητές ούτε προβλέπονται). Η έννοια της «κανονικοποιημένης απόδοσης ιδίων κεφαλαίων» είναι προτιμότερη, κατά συνέπεια, στην παρούσα περίπτωση, διότι δίνει τη δυνατότητα στην Επιτροπή να εκτιμήσει σωστά την κερδοφορία της τράπεζας, μη λαμβάνοντας υπόψη τα αποτελέσματα της συσσώρευσης των κερδών εις νέον.
                  
               
                     (138)
                  
                  
                     Περαιτέρω, η FIH θα αποχωρούσε από το σχετικά επικίνδυνο πεδίο της χρηματοδότησης εξαγορών, γεγονός που θα οδηγούσε σε μείωση του κινδύνου των επιχειρηματικών δραστηριοτήτων της και θα τοποθετούσε το επιχειρηματικό μοντέλο της σε μια πιο σταθερή βάση. Επιπλέον, με δείκτη συνολικής κεφαλαιακής επάρκειας στο 20,8 % (97) στο τέλος της περιόδου αναδιάρθρωσης, η FIH φαινόταν υπερκεφαλαιοποιημένη (98) ενόψει του επιχειρηματικού της μοντέλου και, συνεπώς, πολύ λιγότερο εκτεθειμένη σε κινδύνους της αγοράς που θα μπορούσαν να θέσουν σε κίνδυνο την ύπαρξή της ως επιχείρησης σε λειτουργίας, σε σχέση με το παρελθόν.
                  
               
                     (139)
                  
                  
                     Ως εκ τούτου, η Επιτροπή θεωρεί ότι το σχέδιο αναδιάρθρωσης ήταν ικανό να αποκαταστήσει τη μακροπρόθεσμη βιωσιμότητα της FIH.
                  
               ii)   Βιωσιμότητα
         
                     (140)
                  
                  
                     Η Δανία δεσμεύτηκε να μην ζητήσει από την FIH να καταβάλει μερίσματα κατά τη φάση της αναδιάρθρωσης και να επιστρέψει προηγούμενη κρατική ανακεφαλαιοποίηση ύψους 1,9 δισεκατ. κορονών Δανίας. Περαιτέρω, η FIH δεν θα προέβαινε σε πληρωμές τοκομεριδίων στους επενδυτές σε υβριδικά μέσα ή μέσα για τα οποία τα χρηματοπιστωτικά ιδρύματα έχουν την ευχέρεια να πληρώσουν τοκομερίδια ή να ασκήσουν δικαίωμα αγορά, ανεξάρτητα από την κανονιστική ταξινόμησή τους, συμπεριλαμβανομένων των χρεογράφων μειωμένης εξασφάλισης, εάν δεν υπήρχε νομική υποχρέωση για την καταβολή πληρωμών.
                  
               
                     (141)
                  
                  
                     Επιπλέον, όπως συνάγεται στην αιτιολογική σκέψη 127, η αμοιβή για τα μέτρα απομειωμένων περιουσιακών στοιχείων ορίστηκε στο κατάλληλο επίπεδο.
                  
               
                     (142)
                  
                  
                     Ως εκ τούτου, η Επιτροπή θεωρεί ότι το σχέδιο αναδιάρθρωσης αντιμετώπισε επαρκώς την απαίτηση κατανομής των βαρών.
                  
               iii)   Στρέβλωση του ανταγωνισμού
         
                     (143)
                  
                  
                     Το σχέδιο αναδιάρθρωσης προέβλεπε ότι η FIH θα αποσυρθεί από ορισμένους τομείς δραστηριοτήτων (χρηματοδότηση ακινήτων, ιδιωτικά επενδυτικά κεφάλαια και διαχείριση ιδιωτικής περιουσίας). Συγκεκριμένα, περιουσιακά στοιχεία χρηματοδότησης ύψους 15,4 δισεκατ. κορονών Δανίας (25 % του ισολογισμού του 2012) μεταβιβάστηκαν στη Newco στο πλαίσιο του διαχωρισμού.
                  
               
                     (144)
                  
                  
                     Το τροποποιημένο έγγραφο καθορισμού όρων προέβλεπε, επίσης, την απαγόρευσης ηγετικής θέσης στη διαμόρφωση τιμών για τις καταθέσεις εάν το μερίδιο αγοράς της FIH υπερέβαινε το 5 %. Αυτή η δέσμευση επέτρεπε στην FIH να βελτιώσει περαιτέρω τη χρηματοδοτική θέση της με την άντληση καταθέσεων στην αγορά, ενώ την ίδια στιγμή έθετε όριο το οποίο εμπόδιζε τις υπερβολικές πρακτικές. Επιπλέον, θα υπήρχε απαγόρευση των εμπορικών επιθετικών πρακτικών για τη διαφύλαξη των ανταγωνιστών από την υπερβολική συμπεριφορά της αγοράς. Θα πρέπει να σημειωθεί ότι κανένας συμμετέχων στην αγορά δεν σχολίασε την πολιτική της FIH σχετικά με την τιμολόγηση των καταθέσεων αφότου η Επιτροπή κίνησε τη διαδικασία επί του ζητήματος αυτού.
                  
               
                     (145)
                  
                  
                     Περαιτέρω, η FIH θα εκποιούσε τις τοποθετήσεις της σε ιδιωτικά επενδυτικά κεφάλαια και άλλες επενδύσεις μετοχικού κεφαλαίου και δεν θα διέθετε πλέον ίδρυμα ενυπόθηκων δανείων στη δομή της εταιρείας μετά τις 31 Δεκεμβρίου 2014. Ως εκ τούτου, οι εν λόγω επιχειρηματικοί τομείς θα αφήνονταν επίσης στους ανταγωνιστές και η παρουσία της FIH στην αγορά θα μειωνόταν αναλόγως.
                  
               
                     (146)
                  
                  
                     Επιπλέον, η FIH Realkredit (99) εκκαθαρίστηκε το 2013 και όλες οι επιχειρηματικές δραστηριότητες στον τομέα της χρηματοδότησης εξαγορών έπαυσαν.
                  
               
                     (147)
                  
                  
                     Επιπροσθέτως, η FIH είχε ήδη μειώσει το σύνολο του ενεργητικού της από 109,3 δισεκατ. κορόνες Δανίας (14,67 δισεκατ. EUR), την 31η Δεκεμβρίου 2010, σε 60,8 δισεκατ. κορόνες Δανίας (8,16 δισεκατ. EUR), την 31η Δεκεμβρίου 2012, κάτι που αντιστοιχεί σε μείωση της τάξης του 44 %.
                  
               
                     (148)
                  
                  
                     Συνολικά, οι δεσμεύσεις αυτές έχουν οδηγήσει σε επαρκή μετριασμό των στρεβλώσεων του ανταγωνισμού, επειδή οι επιχειρηματικές ευκαιρίες που θα μπορούσαν ενδεχομένως να είναι κερδοφόρες για την FIH εγκαταλείφθηκαν και αφέθηκαν στους ανταγωνιστές της.
                  
               5.4.   Συμπέρασμα και περάτωση της επίσημης διαδικασίας έρευνας
         
         
                     (149)
                  
                  
                     Η Επιτροπή εξέφρασε αμφιβολίες στην απόφαση διάσωσης και κίνησης της διαδικασίας ως προς το αν τα επίμαχα μέτρα είχαν σωστή στόχευση, όπως απαιτείται από την τραπεζική ανακοίνωση του 2008 (100). Ειδικότερα, σε αυτό το στάδιο, δεν ήταν σαφές εάν οι επενδυτές θα θεωρούσαν την FIH ως πλήρως απαλλαγμένη από τα χειρότερα στοιχεία ενεργητικού της, και αν θα ήταν έτοιμοι να παράσχουν χρηματοδότηση στο πλαίσιο ανεκτών συνθηκών. Το σχέδιο αναδιάρθρωσης της FIH κατέδειξε ότι η τράπεζα είχε επαρκή κεφαλαιακή εφεδρεία ακόμη και υπό απαισιόδοξο σενάριο και ότι πιθανώς θα παρέμενε βιώσιμη υπό δυσμενείς μακροοικονομικές εξελίξεις.
                  
               
                     (150)
                  
                  
                     Στην απόφαση για τη διάσωση και την κίνηση της διαδικασίας, η Επιτροπή εξέφρασε επίσης αμφιβολίες ως προς το κατά πόσον τα μέτρα αυτά περιορίστηκαν στο ελάχιστο και αν προέβλεπαν επαρκή ίδια συμμετοχή (101), ιδίως ενόψει της πολυπλοκότητας των μέτρων.
                  
               
                     (151)
                  
                  
                     Κατόπιν λεπτομερούς αξιολόγησης των στοιχείων και των δεσμών τους, η Επιτροπή θεωρεί ότι η αμοιβή που η FIH θα πλήρωνε για τα μέτρα χρησιμεύει ως επαρκής ιδία συμμετοχή και είναι σύμφωνη με την ανακοίνωση περί απομειωμένων περιουσιακών στοιχείων. Η Επιτροπή εκφράζει την ικανοποίησή της για την εφάπαξ ενίσχυση προς την FSC και για τις δεσμεύσεις που ανέλαβε στο πλαίσιο αυτό (102). Η Επιτροπή σημειώνει ακόμη ότι τα μέτρα βελτίωσαν το προφίλ ρευστότητας της τράπεζας η οποία, σύμφωνα με όλα τα σενάρια, διέθετε ρευστότητα και παρέμενε βιώσιμη, σύμφωνα με το σχέδιο αναδιάρθρωσης.
                  
               
                     (152)
                  
                  
                     Στην απόφαση για τη διάσωση και την κίνηση της διαδικασίας, η Επιτροπή εξέφρασε περαιτέρω αμφιβολίες σε σχέση με το αν είχε εκπληρωθεί η απαίτηση για τον περιορισμό της στρέβλωσης του ανταγωνισμού. Ωστόσο, στη συνέχεια, η Δανία δεσμεύτηκε ότι η FIH θα υπόκειτο σε απαγόρευση τοκομεριδίου, απαγόρευση μερίσματος, απαγόρευσης ηγετικής θέσης στη διαμόρφωση τιμών (συμπεριλαμβανομένων των καταθέσεων) και απαγόρευση εμπορικών πρακτικών, καθώς και σε δεσμεύσεις εκποίησης.
                  
               
                     (153)
                  
                  
                     Συνολικά, η Επιτροπή επισημαίνει ότι το σχέδιο αναδιάρθρωσης που υπέβαλε η Δανία αντιμετώπιζε επαρκώς τα ζητήματα της βιωσιμότητας, της κατανομής των βαρών και της στρέβλωσης του ανταγωνισμού και, ως εκ τούτου, ήταν σύμφωνο με τις απαιτήσεις της ανακοίνωσης περί αναδιάρθρωσης και της ανακοίνωσης περί απομειωμένων περιουσιακών στοιχείων.
                  
               
                     (154)
                  
                  
                     Με βάση την ως άνω αξιολόγηση, η Επιτροπή θεωρεί ότι τα μέτρα αυτά είχαν σωστή στόχευση, περιορίζονταν στο ελάχιστο και διασφάλιζαν περιορισμένη στρέβλωση του ανταγωνισμού. Ως εκ τούτου, έχουν αμβλυνθεί οι αμφιβολίες της Επιτροπής σχετικά με τη συμβατότητα των μέτρων, που είχε αρχικά εγείρει στην απόφαση για τη διάσωση και την κίνηση της διαδικασίας.
                  
               6.   ΣΥΜΜΟΡΦΩΣΗ ΤΩΝ ΜΕΤΡΩΝ ΠΡΟΣ ΤΙΣ ΔΙΑΤΑΞΕΙΣ ΤΗΣ ΟΔΗΓΙΑΣ 2014/59/ΕΕ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ (103)
            ΓΙΑ ΤΗΝ ΑΝΑΚΑΜΨΗ ΚΑΙ ΤΗΝ ΕΞΥΓΙΑΝΣΗ ΤΩΝ ΤΡΑΠΕΖΩΝ
         
         
                     (155)
                  
                  
                     Μολονότι τα κράτη μέλη μετέφεραν την οδηγία 2014/59/ΕΕ στο εθνικό τους δίκαιο, η Επιτροπή πρέπει να αξιολογήσει κατά πόσον το μέτρο παραβιάζει συνδεδεμένες διατάξεις της οδηγίας 2014/59/ΕΕ.
                  
               
                     (156)
                  
                  
                     Η υποχρέωση αυτή είναι σύμφωνη με την πάγια νομολογία (104) των δικαστηρίων της Ένωσης, σύμφωνα με την οποία «Οι λεπτομέρειες χορηγήσεως μιας ενίσχυσης που αντιβαίνουν ενδεχομένως σε ειδικές διατάξεις της Συνθήκης, εκτός [των άρθρων 107 και 108 της Συνθήκης] είναι δυνατό να συνδέονται τόσο άρρηκτα με το αντικείμενο της ενίσχυσης ώστε να μην μπορούν να εκτιμηθούν χωριστά οπότε το ζήτημα κατά πόσο επηρεάζουν το συμβιβαστό ή το ασυμβίβαστο της καθόλου ενίσχυσης πρέπει κατ’ ανάγκη να εκτιμάται μέσω της διαδικασίας του [άρθρου 108]» (105).
                  
               
                     (157)
                  
                  
                     Για να αξιολογηθεί κατά πόσον η παράβαση διάταξης του ενωσιακού δικαίου είναι άρρηκτα συνδεδεμένη με το μέτρο, πρέπει να διαπιστωθεί κατά πόσον το μέτρο κρατικής ενίσχυσης παραβιάζει κατ’ ανάγκη συγκεκριμένη διάταξη του ενωσιακού δικαίου η οποία είναι σημαντική για την ανάλυση συμβατότητας σύμφωνα με τις παραγράφους 2 και 3 του άρθρου 107 της Συνθήκης.
                  
               
                     (158)
                  
                  
                     Η παρούσα απόφαση αναφέρεται σε μέτρα που έθεσαν σε εφαρμογή οι δανικές αρχές πριν από την έκδοση της οδηγίας 2014/59/ΕΕ. Όντως, η οδηγία 2014/59/ΕΕ εκδόθηκε στις 15 Μαΐου 2014 και η προθεσμία για τη μεταφορά της στο δίκαιο των κρατών μελών ήταν η 1η Ιανουαρίου 2015 (106), ενώ τα μέτρα που αφορούσε η συγκεκριμένη υπόθεση χορηγήθηκαν το 2012. Κατά συνέπεια, η οδηγία 2014/59/ΕΕ δεν εφαρμόζεται στην παρούσα υπόθεση.
                  
               7.   ΣΥΜΠΕΡΑΣΜΑ
         
         
                     (159)
                  
                  
                     Με βάση την κοινοποίηση και ενόψει των δεσμεύσεων που υπέβαλε η Δανία (και τις οποίες επιβεβαίωσε η Δανία στην επιστολή της στις 13 Ιανουαρίου 2020), συνάγεται το συμπέρασμα ότι τα κοινοποιηθέντα μέτρα συνιστούν κρατική ενίσχυση και είναι συμβατά με την εσωτερική αγορά. Η καταλληλότητα των μέτρων, καθώς και η βιωσιμότητα της τράπεζας και οι ίδιες συνεισφορές, σε συνδυασμό με τα μέτρα για τον περιορισμό της στρέβλωσης του ανταγωνισμού φαίνονται επαρκή. Κατά συνέπεια, τα μέτρα θα πρέπει να εγκριθούν σύμφωνα με το άρθρο 107 παράγραφος 3 στοιχείο β) της Συνθήκης και οι κινηθείσες διαδικασίες πρέπει να περατωθούν,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η μεταβίβαση στοιχείων ενεργητικού από τον όμιλο FIH στη δανική εταιρεία χρηματοπιστωτικής σταθερότητας, μαζί με τις δευτερεύουσες συμφωνίες, συνιστούν κρατική ενίσχυση κατά την έννοια του άρθρου 107 παράγραφος 1 της Συνθήκης για τη λειτουργία της Ευρωπαϊκής Ένωσης.
            Η εν λόγω κρατική ενίσχυση είναι συμβιβάσιμη με την εσωτερική αγορά, κατά την έννοια του άρθρου 107 παράγραφος 3 στοιχείο β) της Συνθήκης, υπό το πρίσμα του σχεδίου αναδιάρθρωσης και των δεσμεύσεων που καθορίζονται στο παράρτημα.
         
         
            Άρθρο 2
            Η παρούσα απόφαση απευθύνεται στο Βασίλειο της Δανίας.
         
         
            Βρυξέλλες, 25 Φεβρουαρίου 2020.
            
               
                  Για την Επιτροπή
               
               Margrethe VESTAGER
               
                  Εκτελεστική αντιπρόεδρος
               
            
         
         
            (1)  ΕΕ C 359 της 21.11.2012, σ. 1.
         
            (2)  Ο «Νόμος για την κρατική εισφορά κεφαλαίου» (lov om statsligt kapitalindskud) είναι ο νόμος αριθ. 67, της 3ης Φεβρουαρίου 2009, και τα δυνάμει αυτού εκδοθέντα εκτελεστικά διατάγματα. Ο νόμος εγκρίθηκε με την απόφαση της Επιτροπής της 3ης Φεβρουαρίου 2009 (ΕΕ C 50 της 3.3.2009, σ. 4).
         
            (3)  Απόφαση της Επιτροπής, της 29ης Ιουνίου 2012, στην υπόθεση SA.34445 (2012/C) (πρώην 2012/N) (ΕΕ C 359 της 21.11.2012, σ. 1).
         
            (4)  Τα εν λόγω μέτρα ενίσχυσης περιγράφονται λεπτομερώς στις αιτιολογικές σκέψεις 10 έως 23 της απόφασης για τη διάσωση και για την κίνηση της διαδικασίας.
         
            (5)  Βλέπε αιτιολογική σκέψη 1.
         
            (6)  Το σχέδιο υπέστη μεταγενέστερες τροποποιήσεις.
         
            (7)  Απόφαση 2014/884/ΕΕ της Επιτροπής, της 11ης Μαρτίου 2014, σχετικά με τις κρατικές ενισχύσεις SA.34445 (12/C) τις οποίες χορήγησε η Δανία για τη μεταβίβαση περιουσιακών στοιχείων από την FIH στην FSC (ΕΕ L 357 της 12.12.2014, σ. 89).
         
            (8)  Απόφαση του Γενικού Δικαστηρίου της 15ης Σεπτεμβρίου 2016 στην υπόθεση T-386/14, ECLI:EU:T:2016:474.
         
            (9)  Απόφαση του Δικαστηρίου της 6ης Μαρτίου 2018 στην υπόθεση C-579/16 P, ECLI:EU:C:2018:159.
         
            (10)  Απόφαση του Γενικού Δικαστηρίου της 19ης Σεπτεμβρίου 2016 στην υπόθεση T-386/14 RENV, ECLI:EU:T:2019:623.
         
            (11)  Για περισσότερες λεπτομέρειες, βλέπε αιτιολογικές σκέψεις 120 και 121.
         
            (12)  Η παραίτηση από το δικαίωμα μετάφρασης υποβλήθηκε στις 13 Ιανουαρίου 2020.
         
            (13)  Συγχωνεύθηκε με την FIH Erhvervsbank A/S ως συνέχεια της εταιρείας στις 23 Αυγούστου 2013.
         
            (14)  Εκκαθαρίστηκε το 2013, βλέπε αιτιολογική σκέψη 64.
         
            (15)  Αρχικά, ο τραπεζικός τομέας αποτελούνταν από: 1) την επιχειρηματική τραπεζική (corporate banking), υπο-τμήμα υπεύθυνο για τις δανειοδοτικές δραστηριότητες της FIH, ιδίως για τις μικρές και μεσαίες επιχειρήσεις· 2) τη χρηματοδότηση εξαγορών (acquisition finance), υπό-τμήμα που παρείχε διαρθρωμένη χρηματοδότηση για συγχωνεύσεις και εξαγορές στη σκανδιναβική αγορά· και 3) τη χρηματοδότηση ακινήτων (property finance), υπό-τμήμα που παρείχε υπηρεσίες κεφαλαίου και συμβουλευτικές υπηρεσίες σε επενδυτές ακινήτων. Από την ημερομηνία της απόφασης του 2014, η χρηματοδότηση ακινήτων δεν αποτελούσε πλέον πεδίο δραστηριότητας της FIH, όπως εξηγείται στην αιτιολογική σκέψη 43.
         
            (16)  Το τμήμα αγορών παρείχε χρηματοοικονομικές συμβουλευτικές υπηρεσίες για μεγάλες και μεσαίες επιχειρήσεις που αφορούν, για παράδειγμα, την επιχειρηματική τραπεζική, τη διαχείριση παθητικού και τη διάρθρωση του κεφαλαίου. Το τμήμα αγορών ήταν επίσης υπεύθυνο για τη διαχείριση των εμπορικών και πελατοκεντρικών δραστηριοτήτων στις αγορές επιτοκίου, συναλλάγματος και κινητών αξιών.
         
            (17)  Το τμήμα χρηματοδότησης επιχειρήσεων παρείχε συμβουλευτικές υπηρεσίες χρηματοπιστωτικού χαρακτήρα όσον αφορά τις συγχωνεύσεις και τις εξαγορές, τις ιδιωτικοποιήσεις και τις εισφορές κεφαλαίου κ.λπ.
         
            (18)  Η PF Ι Α/S είναι η εταιρεία χαρτοφυλακίου στην κυριότητα της οποίας υπάγεται η FIH Holding της PFA Pension, η Folksam Ömsesidig Livsförsäkring/Folksam Ömsesidig Sakförsäkring και η CP Dyvig & Co A/S.
         
            (19)  Το σχέδιο αναδιάρθρωσης χρησιμοποιεί τον όρο «δείκτης φερεγγυότητας». Ωστόσο, ως «δείκτης φερεγγυότητας, στις χρηματοοικονομικές εκθέσεις», νοείται η αναλογία των κερδών της εταιρείας έπειτα από φόρους και αποσβέσεις προς τις συνολικές υποχρεώσεις της. Μετρά, συνεπώς, την ικανότητα μιας εταιρείας να ανταποκριθεί στα χρέη της. Ποσοτικοποιεί το μέγεθος του εισοδήματος μιας εταιρείας μετά από φόρους, χωρίς να υπολογίζει τις μη χρηματικές δαπάνες απόσβεσης, σε αντίθεση με το σύνολο των δανειακών της υποχρεώσεων. Παρέχει, επίσης, εκτίμηση της πιθανότητας να συνεχίσει μια εταιρεία να ικανοποιεί τις υποχρεώσεις εκ του χρέους της. Ως εκ τούτου, εκεί όπου το σχέδιο αναδιάρθρωσης χρησιμοποιεί αυτόν τον όρο, η παρούσα απόφαση αναφέρεται στον «Δείκτη Συνολικής Κεφαλαιακής Επάρκειας», δηλαδή, την αναλογία του συνολικού κεφαλαίου της τράπεζας προς το σύνολο των σταθμισμένων ως προς τον κίνδυνο περιουσιακών της στοιχείων.
         
            (20)  Συναλλαγματική ισοτιμία της 31ης Δεκεμβρίου 2012: 1 EUR = 7,4610 κορόνες Δανίας (ΕΚΤ).
         
            (21)  Το κεφάλαιο κίνησης ορίζεται ως το άθροισμα των καταθέσεων, ομολόγων, χρέους μειωμένης εξασφάλισης και ίδιων κεφαλαίων.
         
            (22)  Βλέπε υποσημείωση 2.
         
            (23)  Το 2010 ο όμιλος FIH τέθηκε προς πώληση από τον προηγούμενο ιδιοκτήτη του, την ισλανδική Kaupthing Bank hf, η οποία είχε τεθεί σε διαδικασία εκκαθάρισης το 2008.
         
            (24)  Βλέπε αιτιολογική σκέψη 20.
         
            (25)  Βλέπε υποσημείωση 4. Τα μέτρα περιγράφονται περαιτέρω στις αιτιολογικές σκέψεις 27 έως 33.
         
            (26)  Μνημόνιο περάτωσης μεταξύ FIH και FSC, της 2ας Ιουλίου 2012.
         
            (27)  Η Newco, μετά την εξαγορά της από την FSC, είχε μετονομαστεί σε «FS Property Finance A/S», αλλά εξακολουθούσε να βρίσκεται στην ίδια διεύθυνση, όπου βρίσκονται και τα κεντρικά γραφεία της FIH.
         
            (28)  Η FSC είναι ο κρατικός φορέας της Δανίας, ο οποίος μεριμνά για τη λήψη διαφόρων μέτρων που περιλαμβάνουν τη χρήση κρατικών πόρων για τα χρηματοπιστωτικά ιδρύματα, στο πλαίσιο της οικονομικής κρίσης.
         
            (29)  Βλέπε απόφαση N 407/2010 της 30.9.2010 (ΕΕ C 312 της 17.11.2010, σ. 7)· απόφαση SA.31938 (N 537/2010) της 7.12.2010 (ΕΕ C 117 της 15.2.2011, σ. 2)· απόφαση SA.33001 (2011/N) – Τμήμα A της 28.6.2011 (ΕΕ C 237 της 13.8.2011, σ. 2)· απόφαση SA.33001 (2011/N) – Τμήμα Β της 1.8.2011 (ΕΕ C 271 της 14.9.2011, σ. 4)· απόφαση SA.33757 (2011/N) της 9.12.2011 (ΕΕ C 22 της 27.1.2012, σ. 5)· και απόφαση SA.34227 (2012/N) της 17.2.2012 (ΕΕ C 128 της 3.5.2012, σ. 1), καθώς και απόφαση SA.33639 (2011/N) — Ενίσχυση διάσωσης της Max Bank της 7.10.2011 (ΕΕ C 343 της 23.11.2011, σ. 13).
         
            (30)  Στόχος του καθεστώτος είναι η διατήρηση της αξίας των προβληματικών τραπεζών, μέσω ελεγχόμενης εκκαθάρισης στη βάση της συνεχιζόμενης δραστηριότητας, προκειμένου να μην υπαχθούν σε διαδικασία πτώχευσης. Σύμφωνα με το αρχικό καθεστώς, παύουν να έχουν αξιώσεις οι κάτοχοι μετοχών και ομολόγων μειωμένης εξασφάλισης της προβληματικής τράπεζας. Τα στοιχεία ενεργητικού και οι λοιπές υποχρεώσεις μεταφέρθηκαν στην FSC ως κρατική εταιρεία εκκαθάρισης. Τα πωλητέα στοιχεία ενεργητικού πωλούνται σε επενδυτές, και τα λοιπά στοιχεία ενεργητικού τίθενται υπό εκκαθάριση (run-off). Τα έσοδα από την πώληση και την εκκαθάριση των στοιχείων ενεργητικού χρησιμοποιούνται για την αποπληρωμή των πιστωτών (κύριοι ομολογιούχοι και καταθέτες).
         
            (31)  Βλέπε αιτιολογικές σκέψεις 1 και 4.
         
            (32)  Επιβεβαιώθηκε με επιστολή της FSA, της 18ης Απριλίου 2013, που υποβλήθηκε στην Επιτροπή με ηλεκτρονικό ταχυδρομείο στις 29 Απριλίου 2013.
         
            (33)  Σύμφωνα με τη σύμβαση, η Newco επρόκειτο να καταβάλει το διετές, τριετές ή πενταετές πραγματικό επιτόκιο του δανικού ομολόγου συν 1,15 % ανάλογα με τη ληκτότητα που θα επιλέξει η FIH. Ωστόσο, στην πράξη, το επιτόκιο έγινε πενταετούς διάρκειας.
         
            (34)  Η τιμή αγοράς αποτελούνταν από ένα σταθερό ποσό ύψους 2 εκατ. κορονών Δανίας και ένα μεταβλητό ποσό, ανάλογα με την τελική αξία ρευστοποίησης της Newco, η οποία περιγράφηκε στην αιτιολογική σκέψη 33.
         
            (35)  Επιβεβαιώθηκε με επιστολή της δανικής εποπτικής αρχής FSA, της 18ης Απριλίου 2009 (βλέπε υποσημείωση 32).
         
            (36)  Την 1η Μαρτίου 2012 υπεγράφη συμφωνία επί της αρχής, η οποία περιέγραφε πολλές από τις λεπτομέρειες της συμφωνίας αγοράς μετοχών και τις παράπλευρες συμφωνίες, ενώ το τελικό έγγραφο υπεγράφη την 1η Ιουλίου 2012.
         
            (37)  Ανακοίνωση της Επιτροπής με τίτλο: Εφαρμογή των κανόνων περί κρατικών ενισχύσεων στα μέτρα που λήφθηκαν για τους χρηματοπιστωτικούς οργανισμούς στο πλαίσιο της τρέχουσας παγκόσμιας χρηματοπιστωτικής κρίσης (ΕΕ C 270 της 25.10.2008, σ. 8).
         
            (38)  Ανακοίνωση της Επιτροπής σχετικά με την αντιμετώπιση των απομειωμένων περιουσιακών στοιχείων στον κοινοτικό τραπεζικό τομέα (ΕΕ C 72 της 26.3.2009, σ. 1).
         
            (39)  Με διάφορα επιμέρους σενάρια.
         
            (40)  Επιμέρους σενάριο με χαμηλότερες χρεώσεις απομείωσης.
         
            (41)  Υπολογίζεται με βάση το ποσό της καθαρής θέσης που αντιστοιχεί σε έναν βασικό δείκτη κεφαλαιακής επάρκειας 16 %, λαμβάνοντας υπόψη τις θέσεις κινδύνου της τράπεζας και υποθέτοντας ότι δεν θα υπάρξουν επιπτώσεις στα αποτελέσματα.
         
            (42)  Αξίζει να σημειωθεί ότι, με την υπόθεση καθαρής αύξησης του κόστους, το 2013, ύψους 310,25 εκατ. κορονών Δανίας μέσω πληρωμής σύμφωνα με την ανακοίνωση περί απομειωμένων περιουσιακών στοιχείων + τόκους και 61,7 εκατ. κορονών Δανίας από επιστροφές διοικητικών εξόδων (βλέπε παρακάτω αιτιολογική σκέψη 124), το καθαρό αποτέλεσμα για την τράπεζα ήταν πιθανό να είναι αρνητικό, το 2013, και με τα δύο σενάρια. Η FIH είχε αντισταθμίσει σε μεγάλο βαθμό αυτό το αποτέλεσμα μέσω διαδικασίας διαχείρισης της ρευστότητας, τον Δεκέμβριο του 2013. Το αποτέλεσμα, το 2016, θα ήταν αμελητέο, καθώς τα μεγέθη αναφέρονταν ως «κανονικοποιημένη» απόδοση ιδίων κεφαλαίων.
         
            (43)  Επιμέρους σενάριο με υψηλές δαπάνες απομείωσης.
         
            (44)  Ο νόμιμος δείκτης ρευστότητας ορίζεται ως η τρέχουσα νόμιμη θέση ρευστότητας ως ποσοστό επί τοις εκατό της νόμιμης υποχρέωσης ρευστότητας. Απαιτούνταν δείκτης 100 % για την εκπλήρωση της νόμιμης απαίτησης, ο δείκτης 214 % ήταν, συνεπώς, υπερδιπλάσιος σε σχέση με τη νόμιμη απαίτηση.
         
            (45)  Το βέλτιστο σενάριο προέβλεπε χαμηλότερο μέσο κόστος χρηματοδότησης και υψηλότερα έσοδα από δραστηριότητες χρηματοδότησης αγορών και επιχειρήσεων.
         
            (46)  Βλέπε υποσημείωση 41.
         
            (47)  Το δυσμενέστερο σενάριο προέβλεπε σημαντικές αρνητικές εξελίξεις σε μακροοικονομικό επίπεδο τόσο όσον αφορά τη χαμηλότερη ζήτηση δανείων όσο και τα ιστορικά υψηλά επίπεδα των χρεώσεων απομείωσης (αν και υπετίθετο ότι θα μειώνονταν κατά την περίοδο αναδιάρθρωσης).
         
            (48)  Με ισχύ από τις 4 Δεκεμβρίου 2013, η FIH μετέφερε το ποσό των 310,25 εκατ. κορονών Δανίας στην FSC (το ποσό είχε κατατεθεί στις 30 Σεπτεμβρίου 2013). Επιπλέον, η FIH μετέφερε ποσό 6 575 342 κορονών Δανίας. Βλέπε αιτιολογική σκέψη 124.
         
            (49)  Για παράδειγμα, μείωση της δυνητικής ζημίας από 50 εκατ. κορόνες Δανίας (6,71 εκατ. EUR), την 31η Δεκεμβρίου 2011, σε 35 εκατ. κορόνες Δανίας (4,7 εκατ. EUR), στις 22 Απριλίου 2013.
         
            (50)  Πρόκειται για τη σύμβαση υπολογισμού των τοκοφόρων ημερών στα χρεόγραφα ως τον πραγματικό αριθμό των ημερών κατά την τελευταία περίοδο (από την τελευταία ημερομηνία πληρωμής έως την επόμενη) διαιρούμενο με τον πραγματικό αριθμό των ημερών μεταξύ της 30ής Σεπτεμβρίου ενός έτους και της 30ής Σεπτεμβρίου του επόμενου έτους.
         
            (51)  Περιλαμβάνονται στο λεγόμενο «έγγραφο καθορισμού όρων».
         
            (52)  Κοινοποίηση SANI 6783, της 2ας Μαρτίου 2012, Σημείωμα της FIH προς την Επιτροπή - τελικό, τμήμα 3.
         
            (53)  Ανακοίνωση της Επιτροπής, της 23ης Ιουλίου 2009, περί της αποκατάστασης της βιωσιμότητας και αξιολόγησης των μέτρων αναδιάρθρωσης στον χρηματοπιστωτικό τομέα στο πλαίσιο της παρούσας κρίσης βάσει των κανόνων περί κρατικών ενισχύσεων (ΕΕ C 195 της 19.8.2009, σ. 9).
         
            (54)  Η μεταφορά στοιχείων ενεργητικού από την FIH στην FSC, που υποβλήθηκε από τη Δανία στις 20 Μαρτίου 2012.
         
            (55)  Μήνυμα ηλ. ταχυδρομείου από τη Δανία στην Επιτροπή στις 29 Μαρτίου 2012.
         
            (56)  «Απαντήσεις στο ερωτηματολόγιο της 4ης Απριλίου 2012 σχετικά με την αγορά των μετοχών της FSC από την FIH Holding», το οποίο υποβλήθηκε από τη Δανία στην Επιτροπή στις 23 Απριλίου 2012.
         
            (57)  «Δήλωση — FIH Erhvervsbank», χωρίς ημερομηνία, η οποία υποβλήθηκε στην Επιτροπή στις 16 Μαΐου 2012.
         
            (58)  Βλέπε υποσημείωση 55 και αιτιολογική σκέψη 70.
         
            (59)  Η αρχή του ιδιώτη επενδυτή σε συνθήκες οικονομίας της αγοράς (MEIP) είναι ένας όρος που ισοδυναμεί με την αρχή του ιδιώτη επιχειρηματία σε συνθήκες οικονομίας της αγοράς (MEOP) για τους σκοπούς της παρούσας απόφασης. Ο όρος «ιδιώτης επιχειρηματίας σε συνθήκες οικονομίας της αγοράς» υιοθετήθηκε για να καλύψει την κατάσταση των επενδυτών και άλλων φορέων της αγοράς, όπως οι δανειστές, οι πιστωτές κ.λπ.
         
            (60)  Υπεβλήθη στις 11 Σεπτεμβρίου 2012, τμήματα 2, 3 και 4.
         
            (61)  Υπεβλήθη στις 11 Σεπτεμβρίου 2012, σ. 5.
         
            (62)  Βλέπε υποσημείωση 37.
         
            (63)  Υπεβλήθη στις 11 Σεπτεμβρίου 2012, τμήμα 2, σ. 5.
         
            (64)  Υπεβλήθη στις 11 Σεπτεμβρίου 2012, σ. 6-7.
         
            (65)  Οι δραστηριότητες της FSC διέπονται από τον νόμο για τη χρηματοπιστωτική σταθερότητα και τον νόμο για τις χρηματοοικονομικές επιχειρηματικές δραστηριότητες, καθώς και τα εκτελεστικά διατάγματα που εκδίδονται δυνάμει αυτών. Επιπλέον, η FSC υπόκειται σε ειδικές διατάξεις που αφορούν κρατικές εταιρείες. Άλλα μέτρα που έλαβε στο παρελθόν η FSC καταλογίστηκαν στο δανικό κράτος στην απόφαση NN51/08 της Επιτροπής, της 10.10.2008 («Καθεστώς εγγυήσεων για τράπεζες στη Δανία») (ΕΕ C 273 της 28.10.2008, σ. 2).
         
            (66)  Η αναμενόμενη απόδοση των μέτρων υπολογίζεται με βάση τις μελλοντικές ταμειακές ροές, προεξοφλημένες για τον υπολογισμό της καθαρής παρούσας αξίας, βλέπε αιτιολογικές σκέψεις 94 και 95.
         
            (67)  Σημείωμα της FSA για την FIH Erhvervsbank A/S, της 16ης Μαΐου 2012, το οποίο υποβλήθηκε στην Επιτροπή.
         
            (68)  Το φαινόμενο αυτό είναι γνωστό στις χρηματοπιστωτικές αγορές ως «κίνδυνος δυσμενούς συσχέτισης». Ακολουθώντας τη συμβουλή εμπειρογνωμόνων, η Επιτροπή έκανε την παραδοχή προσδοκώμενης τεκμαρτής σωρευτικής ζημίας της τάξης του 16 %. Κατανεμήθηκε, ωστόσο, γραμμικά στις αρνητικές αποδόσεις και, ως εκ τούτου, το 91 % της αναμενόμενης ζημίας εφαρμόστηκε στην ακραία περίπτωση που το χαρτοφυλάκιο των στοιχείων ενεργητικού επρόκειτο να υποτιμηθεί σε 5,1 δισεκατ. κορόνες Δανίας, ενώ δεν θα αναμενόταν ζημία, αν τα στοιχεία ενεργητικού επρόκειτο να έχουν θετική απόδοση.
         
            (69)  Σύμφωνα με στοιχεία, η Επιτροπή επισημαίνει ότι, σε κατάσταση κρίσης, τα επίπεδα των αποδόσεων στην αγορά ανακεφαλαιοποίησης μπορούσαν εύκολα να υπερβούν το 15 % (JP Morgan, European Credit Research, 27 Οκτωβρίου 2008 και Merrill Lynch data on Euro denominated Tier 1 debt for investment grade institutions). Η ίδια η FIH μπορούσε μόνο να προβεί σε ανακεφαλαιοποίηση από την κυβέρνηση της Δανίας, το 2009, και έπρεπε να πληρώσει τοκομερίδιο 11,45 % για να το πράξει. Τέλος, στις αρχές Μαρτίου 2012, κατά την υπογραφή της συμφωνίας αγοράς μετοχών, το μη εξασφαλισμένο χρέος υψηλής εξοφλητικής προτεραιότητας της FIH, όπως το ISIN XS0259416757, με ετήσιο τοκομερίδιο της τάξης του 4,91 % και ληκτότητα έως το 2021, εισήχθη στην αγορά στο 67 % της ονομαστικής αξίας, γεγονός που συνεπάγεται απόδοση μεγαλύτερη από 10,50 %. Ως εκ τούτου, είναι λογικό να υποθέσουμε ότι τα ίδια κεφάλαια, που παρέχουν πολύ κατώτερη εξασφάλιση ως προς την ικανοποίηση των αξιώσεων, θα απαιτούσαν πολύ υψηλότερη απόδοση για έναν επενδυτή της αγοράς.
         
            (70)  Η έλλειψη συμμόρφωσης με τη συμπεριφορά της αγοράς προκύπτει χωρίς καν να λαμβάνονται υπόψη άλλα στοιχεία που αποτελούν μέρος της συμφωνίας κλεισίματος, όπως το κόστος που πληρώνει η Newco για την αρχική της χρηματοδότηση και το δάνειο απορρόφησης ζημιών, καθώς και τα διοικητικά έξοδα που καταβάλλονται στην FIH για τη διαχείριση των στοιχείων του ενεργητικού και την αντιστάθμιση κινδύνου, τα οποία προσμετρώνται στο συνολικό ποσό της ενίσχυσης, βλέπε αιτιολογικές σκέψεις 106 έως 109.
         
            (71)  Συνοψίζονται στα δύο υπομνήματα που υπέβαλε η Δανία στις 24 Ιουνίου 2013 και στις περαιτέρω διευκρινιστικές σημειώσεις στις 29 Αυγούστου και στις 11 Σεπτεμβρίου 2013.
         
            (72)  Βλέπε αιτιολογικές σκέψεις 69 και 70.
         
            (73)  Το υποβληθέν μονοσέλιδο έγγραφο συνοπτικής παρουσίασης «Brev vedr FIH nedskrivning» αναφέρει μια ομάδα αποτίμησης που εργάζεται για λογαριασμό της FSC –και, ως εκ τούτου, δεν είναι ανεξάρτητη– η οποία καταλήγει στο συμπέρασμα ότι η διαγραφή των 3,2 δισεκατ. κορονών Δανίας, θα είναι αναγκαία σύμφωνα με τα Διεθνή Πρότυπα Χρηματοοικονομικής Αναφοράς. Επιπλέον, η προσαρμογή κινδύνου 1,3 δισεκατ. κορονών Δανίας εδικαιολογείτο από ένα κούρεμα 10 % στις εξασφαλίσεις, για το οποίο δεν δόθηκε εξήγηση. Η μη ανεξαρτησία της ομάδας αποτίμησης επιβεβαιώθηκε από το έγγραφο που υπέβαλε η Δανία στις 11 Μαρτίου 2013, όπου η άσκηση αποτίμησης στην οποία προέβη η FSC περιγράφτηκε πιο λεπτομερώς.
         
            (74)  Μια απλή επένδυση σε μετοχικό κεφάλαιο θα συνεπαγόταν συμμετοχή 100 % στις αποδόσεις των ιδίων κεφαλαίων. Η Επιτροπή είναι της άποψης ότι η μείωση της εν λόγω απόδοσης ιδίων κεφαλαίων στο 25 % δεν επαρκεί για να εγγυηθεί ότι η FIH Holding θα αντισταθμίσει τις απώλειες ιδίων κεφαλαίων, λόγω της αδύναμης πιστωτικής θέσης της FIH και της FIH Holding. Επιπλέον, η Επιτροπή επιθυμεί να δώσει ιδιαίτερη προσοχή στην αποτίμηση της συμβολής της συμμετοχής σε μετοχές σε ανοδική πορεία, δεδομένου ότι η πλειονότητα των υποκείμενων στοιχείων ενεργητικού της Newco είναι δάνεια ακινήτων, των οποίων η απόδοση περιορίζεται σε τόκους και κεφάλαιο, έτσι ώστε οι τιμές ρευστοποίησης των στοιχείων ενεργητικού της Newco υπερβαίνουν τα 25 δισεκατ. κορόνες Δανίας, όπως περιγράφεται στο πρότυπο στην αιτιολογική σκέψη (94), δεν έχουν μόνο μικρή πιθανότητα να συμβούν, αλλά μπορεί ακόμη και να αποκλειστούν εντελώς. Για τον λόγο αυτόν, η ρύθμιση του ποσοστού συμμετοχής σε ένα υψηλότερο ποσοστό (για παράδειγμα, 50 %) θα υποτιμούσε το ποσό κρατικής ενίσχυσης στο μοντέλο που χρησιμοποιήθηκε.
         
            (75)  Βλέπε αιτιολογική σκέψη 1.
         
            (76)  Το έγγραφο που υπεβλήθη εκ μέρους της Δανίας στις 2 Απριλίου 2013 επισήμαινε ότι, με ημερομηνία αναφοράς τον Ιούνιο του 2012, περίπου το 25 % των στοιχείων ενεργητικού ήταν σε αθέτηση και ένα άλλο 25 % είχε «χαμηλή» βαθμολογία. Η έκθεση των εμπειρογνωμόνων (συμβουλευτικές υπηρεσίες που σχετίζονται με την υπόθεση της FIH - 20 Δεκεμβρίου 2012) επίσης επιβεβαίωνε τη δήλωση αυτή αναφέροντας ότι μόνο το 6,3 % του χαρτοφυλακίου είχε αξιολόγηση της ποιότητας της πιστοληπτικής ικανότητας της FIH με βαθμό 7 ή υψηλότερο, που αντιστοιχεί σε «κατηγορία επενδύσεων» (Investment Grade). Ως εκ τούτου, καθώς περισσότερο από το 90 % του χαρτοφυλακίου είχε πιστοληπτική διαβάθμιση κατώτερης της κατηγορίας επενδύσεων (sub-investment grade) και 25 % βρισκόταν σε αθέτηση, η Επιτροπή πιστεύει ότι μια επένδυση σε μετοχές σε ένα τέτοιο χαρτοφυλάκιο είναι επικίνδυνη και απαιτεί υψηλή αμοιβή.
         
            (77)  Το υπέβαλε στις σημειώσεις της, της 11ης Μαρτίου 2013, και το επανέλαβε στο παράρτημα 1 του περιληπτικού σημειώματος της 24ης Ιουνίου 2013.
         
            (78)  Βλέπε ειδικότερα τις σκέψεις 62 και 63 της απόφασης.
         
            (79)  Περιλαμβάνεται στη συμφωνία αγοράς μετοχών, της 1ης Μαρτίου 2012, και τις ακόλουθες συμφωνίες κλεισίματος της 2ας Ιουλίου 2012.
         
            (80)  Βλέπε αιτιολογική σκέψη 100.
         
            (81)  Βλέπε αιτιολογική σκέψη 100.
         
            (82)  Τελική Έκθεση — Συμβουλευτικές υπηρεσίες σχετικά με την υπόθεση FIH — Στάδιο II —Υπόθεση SA.34445 Δανία, 19 Σεπτεμβρίου 2013.
         
            (83)  Η Επιτροπή δέχθηκε ότι, παρόλο που η FSA ανέφερε ότι η μείωση της κεφαλαιακής απαίτησης της FIH Erhvervsbank A/S ανήλθε σε 847 εκατ. κορόνες Δανίας (το ισοδύναμο των 10,5 δισεκατ. κορονών Δανίας των σταθμισμένων ως προς τον κίνδυνο στοιχείων ενεργητικού), η απεριόριστη εγγύηση ζημιών που δόθηκε από την FIH Holding μείωσε σημαντικά το συνολικό αποτέλεσμα για το μέγιστο βάρος του κινδύνου δανεισμού του ομίλου. Προκειμένου να μετριάσει τις ανησυχίες της Επιτροπής, η Δανία πρόσθεσε μια δέσμευση για την αύξηση της αμοιβής από την FIH προς την FSC, στην περίπτωση που η FSA αλλάξει τη ρυθμιστική προσέγγισή της όσον αφορά τις κεφαλαιακές απαιτήσεις σε επίπεδο εκμετάλλευσης, και κατά συνέπεια η δανειοδοτική ικανότητα της FIH δεν περιορίζεται πλέον από την κεφαλαιακή θέση της FIH Holding.
         
            (84)  Βλέπε τις απαντήσεις που υπέβαλαν στις 8 Φεβρουαρίου 2019 η FIH Holding και η FIH στο Γενικό Δικαστήριο στην υπόθεση T-384/14 RENV, σ. 9 και 10.
         
            (85)  Η Επιτροπή επισημαίνει ότι το εν λόγω κατώτατο όριο αμοιβής επιβεβαιώθηκε στην απόφαση του Γενικού Δικαστηρίου της 19ης Σεπτεμβρίου 2019.
         
            (86)  Η ανάλυση της Επιτροπής επικυρώθηκε από την έκθεση πραγματογνωμοσύνης, η οποία έλαβε υπόψη όλα τα στοιχεία που υπέβαλε η Δανία στην αλληλογραφία της μέχρι και το περιληπτικό σημείωμα της 24ης Ιουνίου 2013, καθώς και τις διευκρινίσεις της 29ης Αυγούστου 2013.
         
            (87)  Βλέπε αιτιολογική σκέψη 122. Αυτό ήταν μέρος του ποσού των 310,25 εκατ. κορονών Δανίας που καταβλήθηκε με κατάθεση στις 30 Σεπτεμβρίου 2013 και στη συνέχεια χορηγήθηκε στην FSC στις 4 Δεκεμβρίου 2013 - βλέπε αιτιολογική σκέψη 51.
         
            (88)  Αυτό ήταν μέρος του ποσού των 310,25 εκατ. κορονών Δανίας που αναφέρεται στην υποσημείωση 88, καθώς και του ποσού των 6 575 342 κορονών Δανίας που αναφέρεται στην υποσημείωση 48. Επισημαίνεται ότι τα ποσά που καταβλήθηκαν στην πραγματικότητα στις 4 Δεκεμβρίου 2013 ήταν υψηλότερα από τα απαιτούμενα βάσει των δεσμεύσεων της Δανίας που επισυνάπτονται στην παρούσα απόφαση, καθώς βασίστηκαν σε ποσό του αποτελέσματος κεφαλαιακής αρωγής που θεωρήθηκε λανθασμένο σύμφωνα με την απόφαση του Γενικού Δικαστηρίου της 19ης Σεπτεμβρίου 2019.
         
            (89)  Τα υπερβάλλοντα διοικητικά έξοδα εκτιμώνται σε 143,2 εκατ. κορόνες Δανίας για την περίοδο ισχύος των μέτρων. Ως αντιστάθμισμα, η Δανία κατέβαλε 61,7 εκατ. κορόνες Δανίας για τη Newco ως πλεόνασμα που εισπράχθηκε ως την έκδοση της απόφασης του 2014 και μείωσε τις μελλοντικές διοικητικές δαπάνες στο 0,05 % της εκκρεμούς ονομαστικής αξίας, κάτι που συνάδει με την πρακτική της αγοράς.
         
            (90)  Βλέπε αιτιολογική σκέψη 51.
         
            (91)  Επισημαίνεται ότι, δεδομένου ότι η αμοιβή που καταβλήθηκε στις 4 Δεκεμβρίου 2013 υπολογίστηκε με βάση ένα λανθασμένο (και υψηλότερο) ποσό του αποτελέσματος κεφαλαιακής αρωγής, κάθε πληρωμή που καταβλήθηκε καθ’ υπέρβαση των υποχρεώσεων που απορρέουν από τις δεσμεύσεις της Δανίας που επισυνάπτονται στην παρούσα απόφαση θα μπορούσε να επιστραφεί στην FIH.
         
            (92)  Βλέπε αιτιολογική σκέψη 51.
         
            (93)  Ανακοίνωση της Επιτροπής σχετικά με την εφαρμογή, από την 1η Ιανουαρίου 2012, των κανόνων περί κρατικών ενισχύσεων στα μέτρα που λήφθηκαν για τους χρηματοπιστωτικούς οργανισμούς στο πλαίσιο της τρέχουσας παγκόσμιας χρηματοπιστωτικής κρίσης (ΕΕ C 356 της 6.12.2011, σ. 7).
         
            (94)  Βλέπε αιτιολογική σκέψη 45.
         
            (95)  Αυτό θα μπορούσε να συμβεί, αν η αξία των στοιχείων επρόκειτο να υποτιμηθεί περαιτέρω. Αν συνέβαινε κάτι τέτοιο, η Newco θα μπορούσε να έχει αρνητικά ίδια κεφάλαια και, κατά συνέπεια, σύμφωνα με το εμπορικό δίκαιο, θα υποχρεωνόταν να κηρύξει πτώχευση. Την έκβαση αυτή αποτρέπει η ρήτρα ανακεφαλαιοποίησης, γεγονός που σημαίνει ότι η Newco θα λάμβανε νέα εισφορά κεφαλαίου από την FSC, εφόσον χρειαζόταν, και η οποία θα επιστρεφόταν από την FIH Holding μόνο κατά τον τελικό διακανονισμό της συναλλαγής (μεταξύ 31 Δεκεμβρίου 2016 και 31 Δεκεμβρίου 2019).
         
            (96)  Βλέπε αιτιολογική σκέψη 41.
         
            (97)  Ο συντελεστής θα ήταν 19,6 %, μετά την «εφάπαξ» πληρωμή των 310,25 εκατ. κορονών Δανίας.
         
            (98)  Η υπερκεφαλαιοποίηση οφειλόταν αποκλειστικά στο γεγονός ότι η FIH έπρεπε να παρακρατήσει τα κέρδη της κατά την περίοδο της αναδιάρθρωσης και, συνεπώς, δεν επρόκειτο να καταβάλλει κανένα μέρισμα, καθ’ όλη την περίοδο, προκειμένου να διατηρήσει ένα υψηλό κεφαλαιακό περιθώριο προστασίας. Τούτο συνιστούσε προληπτικό μέτρο για την εξασφάλιση της ορθής και πλήρους αμοιβής των απομειωμένων στοιχείων ενεργητικού, καθώς οι FIH και FIH Holding εγγυήθηκαν την τελική πληρωμή στο κράτος.
         
            (99)  Βλέπε αιτιολογικές σκέψεις 13 και 64.
         
            (100)  Βλέπε τμήμα 2.1 της απόφασης για τη διάσωση και για την κίνηση της διαδικασίας.
         
            (101)  Βλέπε τμήμα 2.2 της απόφασης για τη διάσωση και για την κίνηση της διαδικασίας.
         
            (102)  Βλέπε αιτιολογική σκέψη 124.
         
            (103)  Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ L 173 της 12.6.2014, σ. 190).
         
            (104)  Βλέπε μεταξύ άλλων την απόφαση του Δικαστηρίου, της 12ης Νοεμβρίου 1992, στις συνεκδικασθείσες υποθέσεις C-134/91 και C-135/91, Kerafina-Keramische κατά Ελλάδας, EU:C:1992:434, σκέψη 20· τις αποφάσεις του Πρωτοδικείου, της 27ης Σεπτεμβρίου 2000, T-184/97 BP Chemicals κατά Επιτροπής, EU:T:2000:217, σκέψη 55· και της 12ης Φεβρουαρίου 2008, T-289/03, BUPA κ.λπ. κατά Επιτροπής, EU:T:2005:78, σκέψεις 313 και 314.
         
            (105)  Απόφαση του Δικαστηρίου, της 22ας Μαρτίου 1977, στην υπόθεση 74/76, Ianelli κατά Meroni, EU:C:1977:51, σκέψη 14.
         
            (106)  Άρθρο 130 παράγραφος 1 της οδηγίας 2014/59/ΕΕ.
      
      
         
            ΠΑΡΑΡΤΗΜΑ
            
               ΕΓΓΡΑΦΟ ΚΑΘΟΡΙΣΜΟΥ ΟΡΩΝ (ΥΠΟΘΕΣΗ SA.34445) Δανία — Σχέδιο αναδιάρθρωσης της FIH
            
            1.   ΙΣΤΟΡΙΚΟ
            Το Βασίλειο της Δανίας αναλαμβάνει την υποχρέωση να διασφαλίσει ότι το σχέδιο αναδιάρθρωσης για την FIH, που υποβλήθηκε στις 24 Ιουνίου 2013, εφαρμόζεται ορθά και πλήρως. Το εν λόγω έγγραφο («Έγγραφο Καθορισμού Όρων») καθορίζει τους όρους (τις «δεσμεύσεις») για την αναδιάρθρωση της FIH Erhvervsbank A/S, συμπεριλαμβανομένων των θυγατρικών («FIH»), το οποίο το Βασίλειο της Δανίας έχει δεσμευτεί να εφαρμόσει.
            2.   ΟΡΙΣΜΟΙ
            Σε αυτό το έγγραφο, εκτός αν από το περιεχόμενο του κειμένου απαιτείται διαφορετικά, ο ενικός περιλαμβάνει τον πληθυντικό (και αντίστροφα) και οι όροι (με κεφαλαία) που χρησιμοποιούνται εδώ έχουν τις ακόλουθες έννοιες:
            
                        Όρος
                     
                     
                        Σημασία
                     
                  
                        Δεσμεύσεις
                     
                     
                        Οι δεσμεύσεις που σχετίζονται με την αναδιάρθρωση της FIH και καθορίζονται στο παρόν έγγραφο καθορισμού όρων
                     
                  
                        Απόφαση
                     
                     
                        Η απόφαση της Ευρωπαϊκής Επιτροπής σχετικά με την αναδιάρθρωση της FIHστο πλαίσιο της οποίας έχουν αναληφθεί οι δεσμεύσεις αυτές και στην οποία επισυνάπτεται το έγγραφο καθορισμού όρων
                     
                  
                        Περίοδος αναδιάρθρωσης
                     
                     
                        Το χρονικό διάστημα που ορίζεται στο τμήμα 3.2
                     
                  
                        Σχέδιο αναδιάρθρωσης
                     
                     
                        Το σχέδιο που υπέβαλε η FIH στην Ευρωπαϊκή Επιτροπή, μέσω τουΒασιλείου της Δανίας, στις 24 Ιουνίου 2013, όπως τροποποιήθηκε και συμπληρώθηκε με γραπτές ανακοινώσεις
                     
                  
                        FIH ή όμιλος FIH
                     
                     
                        FIH Erhvervsbank A/S συμπεριλαμβανομένων των θυγατρικών
                     
                  
                        FIH Holding
                     
                     
                        FIH Holding A/S
                     
                  
                        Όμιλος FIH Holding
                     
                     
                        FIH Holding A/S, συμπεριλαμβανομένων των άμεσων και έμμεσων θυγατρικών
                     
                  
                        FS Property Finance A/S
                     
                     
                        Η εξολοκλήρου θυγατρική της Εταιρείας Χρηματοπιστωτικής Σταθερότητας FSC,η οποία αναφέρεται, επίσης, στην απόφαση ως «Newco».
                     
                  
                        Χρηματοδότηση εξαγορών
                     
                     
                        Η χωριστή και ειδική επιχειρησιακή μονάδα με υπαλλήλους που επικεντρώνονταιαποκλειστικά σε λύσεις χρηματοδότησης σε σχέση με συγχωνεύσεις και εξαγορές, η οποία διετίθετο στην αγορά ειδικά για υπάρχοντες και δυνητικούς πελάτες.
                     
                  3.   ΓΕΝΙΚΑ
            
                     
                        3.1.
                     
                     
                        Το Βασίλειο της Δανίας αναλαμβάνει την υποχρέωση να διασφαλίσει ότι οι δεσμεύσεις τηρούνται πλήρως κατά την εφαρμογή του Σχεδίου Αναδιάρθρωσης.
                     
                  
                     
                        3.2.
                     
                     
                        Η περίοδος αναδιάρθρωσης λήγει την 31η Δεκεμβρίου 2016. Οι δεσμεύσεις ισχύουν κατά τη διάρκεια της περιόδου αναδιάρθρωσης, εκτός αν αναφέρεται διαφορετικά.
                     
                  
                     
                        3.3.
                     
                     
                        Όλες οι δεσμεύσεις είτε έχουν υλοποιηθεί είτε είναι πλέον άνευ αντικειμένου, πλην αντιθέτου ενδείξεως. Το Βασίλειο της Δανίας δεσμεύεται να μην ανακαλέσει τις δεσμεύσεις που έχει υλοποιήσει.
                     
                  4.   ΔΙΑΡΘΡΩΤΙΚΑ ΜΕΤΡΑ
            4.1.   Χρηματοδότηση εξαγορών
            
            Η FIH θα παύσει όλες τις επιχειρηματικές δραστηριότητες στο πεδίο της χρηματοδότησης εξαγορών έως τις 30 Ιουνίου 2014. Το υφιστάμενο χαρτοφυλάκιο θα εξαλειφθεί μέχρι τις 30 Ιουνίου 2014.
            4.2.   Κλείσιμο του τμήματος χρηματοδότησης ακινήτων
            
            Η FIH έχει αποσυρθεί από τον χώρο των επενδυτικών ακινήτων (1) και έκλεισε την εν λόγω επιχειρηματική δραστηριότητα την 31η Δεκεμβρίου 2013. Δεν θα υπάρξει εκ νέου είσοδος στο εν λόγω πεδίο, που σημαίνει ιδίως ότι δεν θα υπάρξει νέος δανεισμός (κεφάλαια) για τη χρηματοδότηση επενδυτικών ακινήτων στη Δανία, τη Σουηδία, τη Γερμανία ή οποιαδήποτε άλλη χώρα. (2)
            
            4.3.   Εκποίηση του τμήματος κεφαλαίων ιδιωτικών συμμετοχών
            
            Η FIH θα εκποιήσει, το συντομότερο δυνατό και σε κάθε περίπτωση όχι αργότερα από τις 31 Δεκεμβρίου 2016, τις επενδύσεις σε ιδιωτικά επενδυτικά κεφάλαια και άλλες επενδύσεις μετοχικού κεφαλαίου στον βαθμό που επιτρέπεται από τη νομοθεσία. Εάν η εκποίηση έως την ημερομηνία αυτή δεν είναι δυνατή, οι επενδύσεις θα πρέπει να τεθούν υπό διαδικασία εξάλειψης, γεγονός που σημαίνει ιδίως ότι δεν μπορεί να γίνει πλέον ουδεμία χρηματοδότηση ή ανανεώσεις των επενδύσεων (3). Περαιτέρω, από την ημερομηνία της απόφασης, δεν θα υπάρξουν νέα ιδιωτικά επενδυτικά κεφάλαια ή άλλες επενδύσεις (με τις εξαιρέσεις που αναφέρονται στην υποσημείωση 3).
            4.4.   Κτηματική Τράπεζα
            
            Η FIH δεν θα διαθέτει τμήμα ενυπόθηκων δανείων στην εταιρική της δομή έως το τέλος του 2014, και δεν πρέπει να ενεργεί ως τράπεζα ενυπόθηκων δανείων στη συνέχεια.
            5.   ΣΥΜΠΕΡΙΦΟΡΙΚΑ ΜΕΤΡΑ ΚΑΙ ΕΤΑΙΡΙΚΗ ΔΙΑΚΥΒΕΡΝΗΣΗ
            
                     
                        5.1.
                     
                     
                        
                           Απαγόρευση εξαγορών: Η FIH δεν αποκτά κανένα μερίδιο σε καμία επιχείρηση. Αυτό ισχύει τόσο για τις επιχειρήσεις που έχουν τη νομική μορφή εταιρείας όσο και τις δέσμες στοιχείων ενεργητικού που συνιστούν επιχείρηση.
                        Δραστηριότητες που δεν περιλαμβάνονται στην απαγόρευση εξαγορών: Από την απαγόρευση εξαιρούνται οι εξαγορές που πρέπει να γίνουν σε εξαιρετικές περιπτώσεις για τη διατήρηση της χρηματοπιστωτικής σταθερότητας ή προς το συμφέρον του αποτελεσματικού ανταγωνισμού, εφόσον έχουν εγκριθεί εκ των προτέρων από την Επιτροπή. Αυτό δεν ισχύει ούτε για τις εξαγορές που πραγματοποιούνται κατά τη συνήθη πορεία των τραπεζικών εργασιών στη διαχείριση των υφιστάμενων απαιτήσεων προς τις προβληματικές επιχειρήσεις ούτε στη διάθεση και αναδιάρθρωση στο πλαίσιο του ομίλου FIH Holding.
                        Εξαιρέσεις που δεν απαιτούν πρότερη έγκριση της Επιτροπής: Η FIH μπορεί να αποκτήσει μερίδια σε επιχειρήσεις υπό την προϋπόθεση ότι η τιμή αγοράς που κατέβαλε η FIH για κάθε εξαγορά είναι μικρότερη από το 0,01 % του μεγέθους του ισολογισμού της FIH κατά την ημερομηνία της απόφασης της Επιτροπής και ότι οι σωρευτικές τιμές αγοράς που καταβάλλονται από την FIH για όλες αυτές τις εξαγορές κατά τη διάρκεια της περιόδου αναδιάρθρωσης είναι μικρότερες από 0,025 % του μεγέθους του ισολογισμού της FIH κατά την ημερομηνία της απόφασης της Επιτροπής.
                     
                  
                     
                        5.2.
                     
                     
                        
                           Απαγόρευση των εμπορικών επιθετικών πρακτικών: Η FIH αποφεύγει τη συμμετοχή της σε επιθετικές εμπορικές πρακτικές καθ’ όλη τη διάρκεια του σχεδίου αναδιάρθρωσης.
                     
                  
                     
                        5.3.
                     
                     
                        
                           Καταθέσεις: Η FIH δεν θα προσφέρει ευνοϊκότερες τιμές για τα προϊόντα καταθέσεων (κυρίως, αλλά όχι αποκλειστικά, για τις καταθέσεις λιανικής στην FIH Direct Bank) σε σχέση με τις δύο καλύτερες τιμές ανταγωνιστών σε μια δεδομένη αγορά.
                        Ο περιορισμός αυτός δεν ισχύει εάν το μερίδιο της FIH στη συνολική αγορά καταθέσεων είναι μικρότερο από 5 %. (4)
                        
                     
                  
                     
                        5.4.
                     
                     
                        
                           Διαφήμιση: Η FIH δεν θα χρησιμοποιήσει τα μέτρα ενίσχυσης ή τα προνόμια που προκύπτουν από αυτά για διαφημιστικούς σκοπούς. Περαιτέρω, τα συνολικά ετήσια έξοδα διαφήμισής της θα πρέπει να είναι κάτω από το 1 εκατ. EUR.
                     
                  
                     
                        5.5.
                     
                     
                        
                           Απαγόρευση των τοκομεριδίων: Η FIH θα απόσχει κατά την περίοδο αναδιάρθρωσης από την πραγματοποίηση τυχόν πληρωμών σχετικά με τα μέσα κεφαλαίου, εκτός εάν οι πληρωμές αυτές προέρχονται από μια νομική υποχρέωση, και δεν θα ασκήσει δικαίωμα αγοράς ή επαναγοράς των μέσων αυτών, χωρίς προηγούμενη έγκριση της Επιτροπής. Μπορεί να καταβληθούν τα τοκομερίδια σε κεφαλαιακά μέσα που κατέχει το κράτος, εκτός εάν οι πληρωμές αυτές προκαλέσουν πληρωμές τοκομεριδίων σε άλλους επενδυτές, που διαφορετικά δεν θα ήταν υποχρεωτικές. Αυτή η δέσμευση να μην πληρώσει τοκομερίδια κατά την περίοδο της αναδιάρθρωσης δεν ισχύει για τα πρόσφατα εκδοθέντα μέσα (δηλαδή μέσα που εκδίδονται μετά την τελική έγκριση της Επιτροπής του σχεδίου αναδιάρθρωσης), εφόσον καμία πληρωμή τοκομεριδίων σε τέτοια πρόσφατα εκδοθέντα μέσα δεν θα δημιουργήσει μια νομική υποχρέωση για την καταβολή οποιωνδήποτε πληρωμών τοκομεριδίων επί των τίτλων FIH που υφίστανται κατά τη στιγμή της έγκρισης της απόφασης της Επιτροπής περί αναδιάρθρωσης.
                     
                  
                     
                        5.6.
                     
                     
                        
                           Απαγόρευση των πληρωμών μερισμάτων: Όλα τα μερίσματα που καταβάλλονται στην FIH Holding θα παρακρατηθούν μέχρι τον διακανονισμό της συμφωνίας αγοράς μετοχών ή αντίστοιχα το τέλος της περιόδου αναδιάρθρωσης, όποιο από τα δύο διαστήματα είναι μεγαλύτερο. Έτσι, η FIH Holding δεν θα διανείμει κεφάλαια στους μετόχους της μέσω μερισμάτων ή με άλλο τρόπο, μέχρι την τελική διευθέτηση της συμφωνίας για τις τιμές αγοράς. Για την παρακράτηση των κερδών του ομίλου FIH Holding, η FIH δεν καταβάλλει μερίσματα σε άλλες οντότητες πλην της FIH Holding.
                     
                  
                     
                        5.7.
                     
                     
                        
                           Περιορισμοί στην FIH Holding σχετικά με την ιδιοκτησία: Η FIH Holding δεν θα ενεχυριάσει τη συμμετοχή της στην FIH. Οι συναλλαγές με συνδεδεμένα μέρη πρέπει να είναι σε καθαρά εμπορική βάση. Δεν θα πρέπει να ληφθεί καμία απόφαση η οποία επηρεάζει τη φερεγγυότητα ή τη ρευστότητα της FIH Holding θέτοντας σε κίνδυνο την ικανότητα του κράτους να πληρώνει αρνητική μεταβλητή τιμή αγοράς, εφόσον απαιτείται.
                        Η FIH Holding έχει μόνο το δικαίωμα να ασκεί επιχειρηματική δραστηριότητα ως εταιρεία συμμετοχών για την FIH και τυχόν δάνεια των μετόχων δεν αποπληρώνονται.
                     
                  
                     
                        5.8.
                     
                     
                        
                           Επαναγορά υβριδικών κεφαλαιακών μέσων ή άλλων κεφαλαιακών μέσων:
                        Όσον αφορά την επαναγορά των υβριδικών κεφαλαιακών μέσων ή άλλων κεφαλαιακών μέσων που διαθέτει η FIH, στις 2 Μαρτίου 2012, η FIH θα σεβαστεί τους κανόνες όσον αφορά τις συναλλαγές κεφαλαίου κατηγορίας 1 και κατηγορίας 2, όπως ορίζεται στο MEMO/09/441 της 8ης Οκτωβρίου 2008. (5) Σε κάθε περίπτωση, η FIH θα συμβουλευτεί την Επιτροπή πριν από την πραγματοποίηση ανακοινώσεων στην αγορά αναφορικά με τις συναλλαγές κεφαλαίου κατηγορίας 1 και κατηγορίας 2.
                     
                  6.   ΚΕΦΑΛΑΙΑΚΗ ΑΡΩΓΗ
            Η FIH θα καταβάλει αμοιβή για το μέτρο σύμφωνα με το IAC. Συγκεκριμένα, εκτός από την πραγματοποίηση μιας εφάπαξ πληρωμής ύψους 295,25 εκατ. +27,5 εκατ. κορονών Δανίας * N/365, όπου N είναι ο αριθμός των ημερών μεταξύ της 30ής Σεπτεμβρίου 2013 και της ημερομηνίας της τελικής πληρωμής, η οποία, σύμφωνα με τις δανικές αρχές έχει ήδη συμβεί με ημερομηνία αξίας στις 4 Δεκεμβρίου 2013, η FIH:
            
                        —
                     
                     
                        Θα καταβάλλει, κάθε χρόνο, από το 2014 έως το 2020 ή το έτος που ακολουθεί την οριστική διευθέτηση της συμφωνίας για τις τιμές αγοράς, ανάλογα με το ποια είναι προγενέστερη, εισφορά ύψους 2,1 εκατ. κορονών Δανίας ετησίως, με ημερομηνία αξίας 30 Σεπτεμβρίου (ή, αν η 30ή Σεπτεμβρίου της αντίστοιχης ημερομηνίας δεν είναι εργάσιμη ημέρα, την επόμενη εργάσιμη ημέρα). Η τελική αμοιβή πρόκειται να καταβληθεί κατά την ημερομηνία διακανονισμού της συμφωνίας για τις τιμές αγοράς, και μειωμένη κατ’ αναλογία χρόνου (επί της πραγματικής βάσης) για την περίοδο μεταξύ της προτελευταίας καταβολής αμοιβών (30 Σεπτεμβρίου) και της διευθέτησης της συμφωνίας για τις τιμές αγοράς, καθώς και για την πρώτη περίοδο, από τις 4 Δεκεμβρίου 2013 ως τις 30 Σεπτεμβρίου 2014.
                     
                  
                        —
                     
                     
                        Θα μειώσει τα διοικητικά έξοδα για τη διαχείριση και την αντιστάθμιση κινδύνου, που χρεώνει στην FS Property Finance A/S, σε 0,05 % ετησίως του οφειλόμενου δανειακού χαρτοφυλακίου, με αναδρομική ισχύ από την 1η Ιανουαρίου 2013.
                     
                  
                        —
                     
                     
                        Θα καταβάλλει ετήσιο ποσό ύψους 47,2 εκατ. κορονών Δανίας προς την FSC, εάν η FSA αλλάξει το κανονιστικό καθεστώς της όσον αφορά τις κεφαλαιακές απαιτήσεις σε επίπεδο ελέγχουσας οντότητας, έτσι ώστε η δανειοδοτική ικανότητα της FIH να μην περιορίζεται πλέον από την κεφαλαιακή θέση της FIH Holding. Ισχύουν οι ημερομηνίες αξίας και παρόμοιοι χρονικοί περιορισμοί με την πρώτη περίπτωση ανωτέρω. (6)
                        
                     
                  7.   ΥΠΟΒΟΛΗ ΕΚΘΕΣΕΩΝ
            
                     
                        7.1.
                     
                     
                        Το Βασίλειο της Δανίας εγγυάται ότι η πλήρης και ορθή εφαρμογή του σχεδίου αναδιάρθρωσης και η πλήρης και ορθή εφαρμογή όλων των δεσμεύσεων στο πλαίσιο αυτού του εγγράφου παρακολουθούνται διαρκώς.
                     
                  
                     
                        7.2.
                     
                     
                        Το Βασίλειο της Δανίας θα υποβάλλει έκθεση ανά εξάμηνο στην Επιτροπή σχετικά με την εξέλιξη του σχεδίου αναδιάρθρωσης και τις προαναφερθείσες δεσμεύσεις έως το τέλος της περιόδου αναδιάρθρωσης.
                     
                  
                     
                        7.3.
                     
                     
                        Εντός τριών μηνών από την τελική διευθέτηση της συναλλαγής, το Βασίλειο της Δανίας θα υποβάλει έκθεση την οποία θα εκπονήσει εξωτερικός ορκωτός λογιστής σχετικά με την ακρίβεια του διακανονισμού της συναλλαγής
                     
                  
               (1)  Πρόκειται για δάνεια που χορηγούνται για τη χρηματοδότηση καταστημάτων, γραφείων, πολυκατοικιών, αποθηκών, εκθεσιακών χώρων, εργοστασίων ή παρόμοιων χώρων, εφόσον χορηγούνται σε μια επιχείρηση που δεν φιλοξενείται στις εγκαταστάσεις για την κύρια δραστηριότητά της ή σε μια εταιρεία που εξειδικεύεται στην ανάπτυξη ακινήτων.
            
               (2)  Αυτό δεν ισχύει στις ακόλουθες περιπτώσεις: α) εάν οι FIH Holding/FIH/άλλοι υφιστάμενοι ή μελλοντικοί φορείς του ομίλου FIH Holding αγοράσουν εκ νέου την FSPF A/S (εναλλακτικά, το χαρτοφυλάκιο δανεισμού της FSPF A/S ή μέρος αυτού)· β) εάν η FIH είναι συμβατικά/νομικά υποχρεωμένη να παράσχει τέτοιο δάνειο, ή εάν ένα δάνειο χορηγηθεί ως μια λύση αναδιάρθρωσης/αναχρηματοδότησης/ανακεφαλαιοποίησης/εύρεσης λύσεων για τους οφειλέτες της FIH ή FSPF· ή γ) στην περίπτωση συμβουλευτικών υπηρεσιών που δεν αφορούν δανεισμό.
            
               (3)  Δεν ισχύει κατά τη συνήθη πορεία των τραπεζικών εργασιών (π.χ. αν η FIH αποκτήσει ποσοστό συμμετοχής μέσω της αναδιάρθρωσης των οφειλετών ή παρόμοιας ενέργειας) ή αν η FIH είναι νομικά υποχρεωμένη να προβεί σε τέτοιες επενδύσεις.
            
               (4)  Το μερίδιο αγοράς της FIH προέρχεται από τα στατιστικά στοιχεία της Κεντρικής Τράπεζας της Δανίας για τα νομισματικά χρηματοπιστωτικά ιδρύματα (ΝΧΙ) (www.statistikbanken.dk/DNMIN). Βασίζεται στο συνολικό ποσό των καταθέσεων των κατοίκων της Δανίας σε ΝΧΙ της Δανίας σε σχέση με τις καταθέσεις κατοίκων Δανίας στην FIH.
            
               (5)  http://europa.eu/rapid/press-release_MEMO-09-441_en.htm
            
               (6)  Σημειωτέον ότι i) η FIH έχει ήδη πραγματοποιήσει εφάπαξ πληρωμή 350,97 εκατ. κορονών Δανίας και ii) έχει καταβάλει ποσό 61,7 εκατ. κορονών Δανίας στην FS Property Finance A/S ως μερική αποπληρωμή εξόδων που έλαβε δυνάμει της διοικητικής συμφωνίας για το 2012, η οποία, σύμφωνα με τις δανικές αρχές έχει ήδη λάβει χώρα με ημερομηνία αξίας την 18η Δεκεμβρίου 2013. Η FSC θα επιστρέψει το τμήμα της πληρωμής, χωρίς τόκους, που υπερβαίνει την ελάχιστη πληρωμή που περιγράφεται στο τμήμα 6 των δεσμεύσεων.